ועדת הכספים, כנסת 20, פרוטוקול מספר 477, 2016-11-02 09:30

משה גפני: בוקר טוב, אני מתכבד לפתוח את ישיבת ועדת הכספים.

משה גפני: אני מקדם בברכה את שר החקלאות ופיתוח הכפר, חבר הכנסת אורי אריאל.

משה גפני: במסגרת הדיונים על תקציב 2018-2017, שאמנם עדיין לא עבר במליאה, אבל אנחנו כבר התחלנו את הדיונים – שר האוצר היה כאן, שר הבריאות היה, אתמול היה צריך להיות שר הפנים והפריפריה, אבל הוא איבד את קולו אז זה יידחה כנראה לשבוע הבא.

משה גפני: אנחנו גם קיימנו אתמול דיון – אמנם לא ארוך, אבל דיון – בנושא של יום החקלאות.

משה גפני: היה דיון לא פשוט.

משה גפני: גם אתמול עבר אלינו דיון של חבר הכנסת איתן ברושי על חיסול החקלאות בישראל, זאת הצעה לסדר שגם במסגרת הזאת נקיים את הדיון.

משה גפני: בכל מקרה אנחנו דנים עכשיו על המשרד שלך אדוני השר, והבמה לרשותך.

אורי אריאל: תודה רבה, אדוני היושב ראש, חברי הכנסת, מנהל הוועדה, ראשי הארגונים – אני רואה פה את ראשי צער בעלי חיים ואחרים – וכמובן חבריי למשרד, הנהלת המשרד, אני מודה לכם על כל העבודה.

אורי אריאל: אני פותח בברכת חורף טוב, כי אין כמו הברכה הזו לחקלאים, ואנחנו בתחילת החורף מתפללים על הגשמים.

אורי אריאל: אנחנו מקווים שתהיה שנה ברוכה וטובה, וכמובן חודש טוב, חודש חשון.

אורי אריאל: אני אתחיל בכמה מספרים כלליים ואחרי זה נעבור לפרטים.

אורי אריאל: אני אזכיר לכם דברים שכבר שמעתם לפני שנה, אבל אני אחזור עליהם.

אורי אריאל: שטח החקלאות הוא כ-4.2 מיליון דונם במדינת ישראל.

אורי אריאל: הייצור החקלאי, ערכו כ-30 מיליארד שקל, זה ערך הייצוא של התוצרת החקלאית הוא מעל שני מיליארד דולר, שזה בערך שמונה מיליארד שקל – דרך אגב, זה נמצא בירידה מסוימת, שאנחנו מקיימים עליה דיונים עם משרד הכלכלה, מכון היצוא, החקלאים ואחרים, כדי לראות איך מגדילים את הייצוא, דברים חשובים לנו כחקלאים וכמדינה.

אורי אריאל: יש שני ענפים שהם מוסדרים, אחד זה הביצים – מייצרים פה בארץ כשני מיליארד ביצים.

אורי אריאל: אני מזכיר שהגדלנו ליישובים סמוכי גדר בגבול הלבנון את המכסות, ואנחנו נגדיל יותר לפי אמות מידה שייקבעו בהתייעצות עם מועצת הלול וארגוני החקלאים.

אורי אריאל: מכסת החלב המתוכננת לשנה זו, ל-2016, היא מיליארד ו-436 מיליון ליטר, אנחנו נגדל בשנה הבאה.

אורי אריאל: אנחנו הולכים לצאת בקול קורא בשבועיים, שלושה הקרובים.

אורי אריאל: אל תתפסו אותי ביום, אבל אנחנו עושים כל מאמץ, כדי שהזוכים יידעו בינואר 2017, ושלא בסוף 2017 נודיע להם מה היה צריך להיות בתחילת השנה.

אורי אריאל: כך אנחנו מנסים לעבוד בכל הדברים, כדי שאנשים יוכלו לנצל את הזמן בצורה המרבית.

אורי אריאל: אני לא אכנס לפרטים המדויקים של כל הנושא הזה, הוא עוד יגיע לדיון.

אורי אריאל: סקירה קצרה על מה שהיה לנו ב-2016.

אורי אריאל: בוטל מס המעסיקים בחקלאות בעזרתך, בעזרת חברי הוועדה, בעזרת רבים וטובים.

אורי אריאל: לא נמנה את כולם, אבל זה בהחלט שינוי גדול אחרי עשור שמטפלים בזה ומנסים להגיע להחלטה בעניין הזה, וזה קרה.

אורי אריאל: יש סיכום עם האוצר על חצי נקודת זיכוי ב-2017, חצי נקודת זיכוי ב-2018.

אורי אריאל: הסיכום קיים, צריך להכניס אותו כמובן לדיונים.

אורי אריאל: יש כאן מישהו ממשרד האוצר?

<אסף לוי: שירה פה, היא רצה בינינו לבין ועדת החינוך.

איתן ברושי: אז היא לא פה.

אורי אריאל: גמרנו, היא לא פה, הבנתי.

משה גפני: לאן היא רצה?

<אסף לוי: יש דיון מקביל בוועדת החינוך.

אורי אריאל: יש דיון על צער בעלי חיים אצל חבר הכנסת מרגי.

משה גפני: צריך לבקש ממנה שתחזור, כי יש לי כמה שאלות אליה, למשל למה תקציב משרד החקלאות ירד.

אורי אריאל: יש פה מנכ"ל.

משה גפני: אני רק צריך אותה פה.

איתן ברושי: חבר הכנסת גפני, אם תקרא את דברי ההסבר, תשאל בכלל למה נתנו לנו הפקידים כסף.

איתן ברושי: תקרא מה הם כתבו, לפי דעתי שמחון כתב את דברי ההסבר, תקרא.

אורי אריאל: ברשותכם, אני ממשיך.

אורי אריאל: בנושא דגים, אני חושב שהגענו להסכם בתמיכה ישירה.

אורי אריאל: יש דברים נוספים שנמצאים על הפרק, ואני חושב שנגיע להסכמה עם החקלאים ועם ארגוני החקלאים.

אורי אריאל: ככלל, צריך להגיד שניסינו להגיע לתכנית כוללת של תמיכה ישירה, שתעשה שינוי משמעותי בהתנהלות של ענף החקלאות, של החקלאים, ולא הצלחנו, מסיבות שונות שאני לא אפרט כעת.

אורי אריאל: היום גם נציג לכם תכנית חומש בעניין הבדואים, שכידוע הם גם תחת משרד החקלאות.

אורי אריאל: אני חושב שעד היום הוועדה לא קיבלה על זה מידע, וזה בעיני לפחות מגה אירוע בחברה הישראלית, בדברים שאנחנו מתעסקים איתם, וראוי וחשוב שתדעו ותעירו ותדונו.

אורי אריאל: תקבלו הרחבה כמה שתרצו, זה עניין של זמן.

אורי אריאל: אני עובר ל-2017, התקציב הוא יותר גדול משנים קודמות, אבל הוא בהחלט לא מספיק, יש בו דברים שחסרי לגמרי, כמו בפיתוח הכפר וכמו תמיכות ישירות וכדומה.

אורי אריאל: צריך לומר שהגמישות שלו פחתה, זאת אומרת האפשרות לעבוד בנושאים שונים ולתקן מה שצריך ירדה.

משה גפני: איך התקציב גדל?

משה גפני: אתה צריך לקחת בחשבון, שיש כאן יושב ראש ועדה שלא למד ליב"ה.

חיים ילין: כבוד היושב ראש, יש כנראה אוטודידקטים, ואתה ביניהם כנראה.

אורי אריאל: אנחנו סידרנו את נושא המו"פים.

אורי אריאל: הרבה חברי כנסת הסתובבו והתרוצצו למצוא את הכסף מארבעה משרדים, הכול אצלנו.

אורי אריאל: זה לא כסף גדול, שלא תהיה טעות, אבל זה אצלנו ונגמרו ההתרוצצויות אחרי הדבר החשוב הזה.

אורי אריאל: אין תקציב לתשתיות ביישוב הוותיק בכלל – זה לא שנה ראשונה, אבל אני מסב את תשומת לבכם.

אורי אריאל: אם יהיו קיצוצים רוחביים נוספים, מה שנקרא flat, ויהיו כנראה – אני לא נביא, אבל לפי מה שמסתמן קק"ל לא במשחק ויהיו דרישות קואליציוניות כאלה ואחרות – המשרד ייפגע באופן מאוד משמעותי, כי גם עכשיו אין לנו חלק מהדברים ובחלק אנחנו ממש על הקשקש.

אורי אריאל: לכן אני מעריך שתהיה פגיעה משמעותית, אלא אם נצליח יחד עם הוועדה להחריג את המשרד מהקיצוצים האלה, או לקבל פיצוי או כל דבר אחר, כי זה אחרת זה יפגע ממש בבשר החי.

אורי אריאל: ברשות

אורי אריאל: כם אני אגיד מילה על נושא צער בעלי חיים.

אורי אריאל: אנחנו נמצאים בכמה מהלכים גדולים ומשמעותיים, שאני חושב שיישאו פרי ב-2017 – אחד, נושא של הובלת עגלים, כבשים, צאן ובקר חיים מאוסטרליה, מניו-זילנד, מאירופה.

אורי אריאל: אנחנו במהלך לשינוי של התנאים, של הרישיונות, של הדברים הנוספים.

אורי אריאל: נפגשנו בין השאר עם שגריר אוסטרליה, וזה כנראה יעלה בשיחותיו של ראש הממשלה בביקורו באוסטרליה, כאשר יתקיימו.

אורי אריאל: אנחנו לפחות רוצים שזה יעלה שם, ואנחנו רוצים לשנות.

אורי אריאל: מדובר על היקף של כ-500,000 ראשי צאן ובקר.

אורי אריאל: צריכת הבשר עולה בצורה דרמטית בישראל, ומביאים כל שנה בעשרות אחוזים יותר.

אורי אריאל: לא מדובר בגידול של אחד ואחד, אלא באירוע מאוד גדול.

אורי אריאל: שניים, קביעת מין האפרוח במטילות.

אורי אריאל: אני אזכיר, שכידוע, במציאות של המטילות לא צריכים את הזכרים.

אורי אריאל: בענף ההטלה – מה שעושים זה הורגים אותם בצורה מזעזעת, לא פחות מזה.

אורי אריאל: אנחנו נמצאים בתוך מחקר מתקדם מאוד, שנעשה בשיתוף עם חברה פרטית ואחרים, כדי לקבוע את מין היילוד עוד בביצה, ואז לא מחכים לדגירה ולתוצאה, אלא פשוט זורקים את הביצים לתערובת, כך שיש שימוש לביצים האלה, לא למאכל בדרך כלל.

אורי אריאל: בזה אנחנו חוסכים המתה של הרבה מיליונים של אפרוחים, אבל זה לא רק אצלנו בארץ, אלא זה יהיה כנראה – אם נצליח בעזרת השם - מהלך פורץ דרך עולמי.

אורי אריאל: מדובר על מספרים שאי אפשר להאמין, מיליארדי אפרוחים חיים שהורגים אותם בצורות קשות.

אורי אריאל: אנחנו מתכוונים להמשיך את השיח עם הארגונים, ובודקים גם אפשרות שתהיה תמיכה של המשרד בארגונים, כדי שיוכלו למלא את עבודתם יותר בעבודה המקצועית ופחות לרדוף אחרי הכסף.

אורי אריאל: אני מדגיש שזה עוד לא בידינו – אני פונה פה לנציגי הארגונים שאני רואה, זה עדיין לא אצלנו, אבל זה כן בטיפול.

אורי אריאל: אני מקווה שנצליח להגיע לסיום ולעזור.

באסל גטאס: מה עם מספרים?

אורי אריאל: אנחנו ממש עכשיו עוברים למספרים.

אורי אריאל: לרגל כניסתך, אנחנו עוברים למספרים.

אורי אריאל: אני מעביר את הצגת המצגת לסיון.

באסל גטאס: שאלה שעולה לפני, אדוני השר, אתה מרוצה מהתקציב?

אורי אריאל: אתה מאחר.

חיים ילין: הוא אמר.

באסל גטאס: אתה רוצה יותר?

באסל גטאס: אתה רוצה שניאבק למען יותר?

משה גפני: רגע, רגע, אתה כבר מגיע למסקנות?

באסל גטאס: אני רואה שאין עלייה.

חיים ילין: אתה מכיר שר שלא יהיה מעוניין לקבל יותר כסף?

באסל גטאס: אבל השאלה אם הוא רוצה להיאבק, או שהוא נאבק למען עמונה לדוגמה.

אורי אריאל: אני רוצה להתעסק עם תקציב המשרד ופעולות המשרד יותר מאשר בעמונה.

אורי אריאל: אני רוצה להתעכב על נושא חוק עידוד השקעות הון בחקלאות.

אורי אריאל: אין לחקלאים חוק שקיים בתעשייה, בהיי-טק ובדברים אחרים.

אורי אריאל: בעיניי, אין לזה שום הצדקה.

אורי אריאל: קשה להבין למה אתה נותן לאלה, לאלה ולאלה, וכשהם נהיים חקלאים – להם לא, הרי אמרתי שהם מייצאים בשני מיליארד דולר, קצת יותר, והם תרומה למדינה בייצור ובהכנסות.

משה גפני: למה אין?

אורי אריאל: אין הסבר, אני לא מצליח לקבל הסבר.

משה גפני: אדוני השר, אתה העלית את העניין של חוק עידוד השקעות הון בחקלאות.

משה גפני: אני מבקש לדעת למה אין חוק כזה היום.

משה גפני: העברנו פה את החוק הזה כמה פעמים בתעשייה.

אורי אריאל: יש חוק שלא נותן לנו תשובות היום.

אורי אריאל: אנחנו הבאנו הצעת חוק מתוקנת לאוצר ונדחינו על הסף – למה?

אורי אריאל: הכי טוב זה שהאוצר יענה.

אורי אריאל: אני מבקש גם מאנשי המשרד לא לייצג אחרים.

אורי אריאל: כשתגיע שירה, היא תענה, אנחנו לא מייצגים את כל המשרדים.

אורי אריאל: בכל מקרה, בדרך כלל בעידוד השקעות הון יש שני מסלולים: האחד – תקציבי, שאתה נותן 20% מההשקעה אתה נותן עזרה תקציבית בכסף ממש למפעל שעומד בקריטריונים ובאמות המידה, והמסלול השני הוא הטבות במס, שזה הפסד הכנסה.

אורי אריאל: אמרתי למשרד האוצר: בזה אני בכלל לא מבין אתכם, כי אתם כל הזמן אומרים שכסף אין לנו – מה שכמובן לא נכון, כי אם התאגיד או רשות השידור עכשיו יצטרכו 600 מיליון יהיה.

אורי אריאל: זה לא נכון שאין, אלה סדרי עדיפויות, את זה אני מקבל, את המילה הזאת אני מבין.

אורי אריאל: אבל למה אי אפשר לתת את המסלול של ההורדה במס?

אורי אריאל: אין לי הסבר טוב, באמת אין לי, אבל אני מעלה את זה פה לפניכם.

באסל גטאס: טיעון חזק בשבילך, שהנחות המס בסופו של דבר זה win-win, זה לא סכום אפס.

באסל גטאס: בסך הכול העובדה גדלה, אז ההכנסה יותר גדולה.

אורי אריאל: משרד האוצר יודע את זה, שר האוצר יודע את זה, דיברתי אתו על זה, נתתי לו את הצעת החוק שלנו ביד, אני מקווה שזה יסתדר.

אורי אריאל: בבקשה.

<סיון ינקוביץ: ראשית, במענה להערה שלך, אדוני היושב ראש, אני מניחה שמספרי הייחוס שהסתכלת עליהם בחוברת הכחולה, כשאמרת שהתקציב נראה כאילו הוא יורד, עמודת הייחוס פה של 2016 היא נתוני ברוטו והעמודה הראשונה של 2017 היא נתוני תקציב הוצאה נטו.

<סיון ינקוביץ: יש בצד שמאל נתוני תקציב מותנה בהכנסה, יחד רואים שאין ירידה בתקציב של משרד החקלאות לשנת 2017.

איתן ברושי: אם השר אומר שאין לו שקל למנהלת ההשקעות, את אומרת שאין ירידה, כדאי שתסבירו את זה.

<סיון ינקוביץ: כי גם ב-2016, למרבה הצער, לא היה מספיק כסף למנהלת ההשקעות.

איתן ברושי: לכן זה כל כך חמור מה שאת אומרת.

איתן ברושי: לא את אשמה.

<סיון ינקוביץ: גם השר ציין זאת וגם אני בוודאי לא אמרתי שהתקציב הוא מספיק.

איתן ברושי: יש שנים שהוא היה מעל 100 מיליון שקל.

אורי אריאל: תשמרו את ההתקפות לאוצר.

איתן ברושי: האוצר היום מנהל את המדינה, אין החלטות כאלה.

משה גפני: סיון, את אומרת שיש בתקציב 2017 ו-2018 תקציב ששווה לתקציב 2016.

משה גפני: חלק זה ירידה, אבל יש תוספת של הוצאה מותנית בהכנסה.

<סיון ינקוביץ: ההוצאה המותנית בהכנסה קיימת גם ב-2016, פשוט ב-2016 בחוברות לא מוצג לכם הפירוט.

משה גפני: הבנתי, אם מסבירים לי לאט, אני מבין מהר.

משה גפני: מה שאת אומרת זה שמהתקציב הזה החקלאות במדינת ישראל לא הולכת להשתבח מעבר למה שהיה ב-2016.

משה גפני: אמנם אין ירידה – אני הייתי כבר מעדיף שתהיה ירידה, כדי שהזעקה תעלה עד לב השמיים.

<אסף לוי: תלוי בקיצוצים הרוחביים שיבואו עלינו לטובה...

משה גפני: בסדר, נגיע גם לזה, אבל כרגע אנחנו דנים בתקציב 2018-2017.

משה גפני: את אמונה על התקציב במשרד החקלאות.

משה גפני: את אומרת שהתקציב הוא תקציב דומה, אין העלאה ואין הפחתה, זאת אומרת שכאשר שר האוצר מגיע לכאן לוועדה ואומר שיש העלאה והוא מציין את המיליארדים – הוא מדבר על תקציב המדינה ועל המשרדים השונים – משרד החקלאות לא נהנה מזה.

<סיון ינקוביץ: נכון.

משה גפני: אני רק מבקש שאת התשובות לא תהנהני עם הראש, אלא תשתמשי בקולך – למה?

משה גפני: כי הפרוטוקול לא רואה.

משה גפני: אם אפשר, אבקש לדלג על נתונים שהם פחות חיוניים, בגלל שהזמן שלנו יותר קצר.

<סיון ינקוביץ: תגידו מה יותר מעניין.

משה גפני: את יודעת, אני לא יודע.

<סיון ינקוביץ: נעשה את זה בקצרה.

<סיון ינקוביץ: תקציב ההוצאה נטו של משרד החקלאות לשנת 2017 הוא מיליארד ו-831 מיליון שקל.

<סיון ינקוביץ: עיקר התקציב, כמיליארד ממנו מופנה לתמיכות ומענקי מחקר בחקלאות, כמעט 60% ממנו; 35% זה לשכר ופעולות מקצועיות, אבל גם פה בתוך השכר והפעולות המקצועיות, כלולים הוצאות מופנות למחקר, כל השכר והפעולות המקצועיות של מינהל המחקר החקלאי, כ-250 מיליון שקל.

<סיון ינקוביץ: יחד עם מענקי המחקר, מדובר על כ-350 מיליון שקל שהמדינה משקיעה במחקר חקלאי.

<סיון ינקוביץ: ההתפלגות של הרכיב שראינו קודם של שכר ופעולות מקצועיות, הפרדה בין שכר לבין פעולות מקצועיות.

<סיון ינקוביץ: רואים פה גם את ההפרדה בין מה שדיברנו קודם, בין הנטו לבין המותנה.

<סיון ינקוביץ: החלקים האדומים, החומים והכהים יותר הם חלקים שמותנים בהכנסה, הם הוצאות שהמקור שלהם הוא מימון מגורמי חוץ.

<סיון ינקוביץ: כשמדובר על מינהל המחקר, הכוונה היא בעיקר לגיוס כספי מחקר מקרנות חיצוניות, ובתוך משרד החקלאות מדובר על גבייה של אגרות ודמי שירות שמשלמים המגדלים.

<סיון ינקוביץ: זוהי התפלגות של תקציב התמיכות, ראינו אותו קודם – מיליארד ו-60 מיליון שקל.

<סיון ינקוביץ: יש פה, כפי שציין השר, הרבה מאוד תקציבים שהם לא גמישים עבור המשרד, הם קבועים בהסכמים או החלטות ממשלה.

<סיון ינקוביץ: יש פה סכום גדול להסכם המים, מה שמופיע במענקי השקעות.

<סיון ינקוביץ: מדובר על מזומן לתשלומים של הרשאות עבר, אבל גם פה עיקר הסכומים הם למימון של ביצוע החלטות ממשלה לעוטף עזה, מחליטים דרום - - -

איתן ברושי: זה לא תוספתי, זה כסף מבסיס התקציב?

איתן ברושי: עוטף עזה זה לא כסף תוספתי?

<קריאה: זה היה תוספתי, וזה הפך להיות בבסיס התקציב.

איתן ברושי: כי את אומרת שאין שקל אחד במינהלת ההשקעות.

<סיון ינקוביץ: נכון.

איתן ברושי: כלומר, יש כסף, אבל כנראה הוא משולם על הפלפלים או על דברים אחרים.

<סיון ינקוביץ: יש כסף במינהלת ההשקעות, שהוא לא צבוע להחלטות הממשלה השונות.

איתן ברושי: אבל הוא מופיע תחת הכותרת "מינהלה", שהשר אמר שהיא לא קיימת.

<סיון ינקוביץ: הוא מופיע תחת הכותרת של "מענקי השקעות", הוא מופעל על ידי יחידת מינהלת ההשקעות במשרד החקלאות, אבל הוא לא תכנית פיתוח שפתוחה לכלל החקלאים במדינת ישראל.

איתן ברושי: זה שני דברים שונים.

איתן ברושי: צביקה, הממונה על ההשקעות – על האין-השקעות.

<צביקה כהן: מינהלת ההשקעות מחולקת בדרך כלל לשני חלקים: חלק אחד זה המינהלת הרגילה, פיתוח חקלאות ישראל לכל החקלאות דרום, צפון, מרכז, והחלק השני הוא תקציבים צבועים, שבאים בהחלטת ממשלה.

<צביקה כהן: ב-2015, 2016 רוב הכסף, 99% מהכסף שחילקה מינהלת ההשקעות, היה בצד השני, במספר 2.

<קריאה: אבל זה היה אמור להיות תוספתי.

<צביקה כהן: תקציבים צבועים, שהיו תוספתיים.

<צביקה כהן: ברגע שעשינו הסכם על החלב, קיבלנו כסף על החלב להשקעות, וזה מה שהמינהלת חילקה.

אורי אריאל: זה נמצא במינהלת ההשקעות, אבל זה רק חלב, בעקבות הסכם לוקר.

איתן ברושי: כשנתנו 100 מיליון לפלפלים בערבה, האוצר אמר: ניתן 100 מיליון, ניקח אותם מקופת המשרד, שהיתה הולכת להשקיע בדברים אחרים.

<קריאה: לא לא.

איתן ברושי: בכל זאת, דקה.

איתן ברושי: אני בא עכשיו מדיון על הבולענים.

איתן ברושי: אמר שם יואב מורג שצריך לתת להם עוד קצת כסף.

עודד פורר: הבולענים זה באוצר.

איתן ברושי: זה בשום מקום.

איתן ברושי: מאיפה לוקחים?

איתן ברושי: אמרו שבמינהלת ההשקעות לא נשאר כסף לתת להתחייבות של החקלאות על הבולענים, גרושים.

<צביקה כהן: גם כשעבדה מינהלת ההשקעות ב-2012, 2013, 2014, היא נתנה 50 מיליון שקל – 30, 40, 50 מיליון שקל, המינהלת הרגילה.

<צביקה כהן: העובדה שאתה בצוק איתן מביא 100 מיליון שקל לעוטף ולדרום, ואחרי זה אתה גם מביא לפלפל עוד 100 מיליון שקל ואחרי זה אתה מביא עוד כסף להסכם לוקר ולהסכם חלב ובשר ומינהלת ההשקעות והסכם מים, כל זה לא הולך מה-50.

איתן ברושי: ברור, אבל ה-50 היו מצ'ינג שלכם.

<צביקה כהן: לא, אין מצ'ינג, אנחנו לא שמים מצ'ינג.

<צביקה כהן: ב-2015 ו-2016, בגלל אילוצים כאלה ואחרים, המינהלת הרגילה של ה-40, 50 לא קיימת.

באסל גטאס: איבדתם אותם.

איתן ברושי: ומה ב-2017?

איתן ברושי: נגיד 2015, 2016 מאחורינו.

באסל גטאס: אדוני השר, שואלים כאן לגבי מינהלת המחקר, האם ב-2017 חוזרים לכסף המקורי?

חיים ילין: בשעה 11:00 הדיון נגמר?

משה גפני: ב-10:45.

חיים ילין: זה רציני?

משה גפני: אני מבקש להמשיך.

אורי אריאל: אדוני היושב ראש, הנני להודיע שאם תבקש הארכה מיושב ראש הכנסת, אני אשאר אתך.

משה גפני: אני לא מבקש הארכה, הוועדה הזאת צריכה לעשות עוד כמה דברים.

משה גפני: אני מבקש להשלים את הצגת התמונה, בגלל שאני ארצה להגיע מפה לעניין של חוק עידוד השקעות הון.

משה גפני: בסופו של דבר, אנחנו יכולים לדבר עד מחר.

<קריאה: זה לדעתי הנושא של הוועדה.

משה גפני: בדיוק, על זה אנחנו צריכים לקבל החלטה ועל זה צריך להתמודד עד אישור התקציב.

סתיו שפיר: אבל יש שאלות רבות.

סתיו שפיר: אם השר יכול להישאר, אולי - - -

משה גפני: לא לא, אין להישאר, בשעה 10:45 יש הצבעות.

סתיו שפיר: על מה?

משה גפני: על מה שהיה אתמול.

משה גפני: הוועדה הזאת היא ועדה אחת.

סתיו שפיר: אי אפשר לקיים דיון על משרד בשעה.

משה גפני: אפשר לקיים הכול, מה שמחליט היושב ראש, וזה המצב.

משה גפני: זה לא בכל הוועדות כך, אבל פה זה כך.

סתיו שפיר: אז אתה אומר שמה שצריך לעשות זה להתפרץ כדי לשמוע את התשובות.

משה גפני: לא לא לא, אז אני לא נותן עכשיו, בזה את צודקת.

משה גפני: בבקשה, תשלימי את התמונה.

<סיון ינקוביץ: השקף הבא מציג את המגמה לאורך השנים של תקציב משרד החקלאות, תקציב נטו.

<סיון ינקוביץ: רואים איזושהי מגמת גידול לאורך השנים.

<סיון ינקוביץ: חשוב לי לציין שהתמונה של 2017, שהיא כמעט זהה לתמונה של 2016 ללא העודפים, פה היא לפני הקיצוצים.

עודד פורר: זאת אומרת שאתם כבר מקוצצים.

<סיון ינקוביץ: נכון, תמונת המצב הזאת – שזה התקציב שאושר בממשלה – היא איזושהי תמונה שהיא מאוזנת לעומת 2016.

<סיון ינקוביץ: דיברתם על זה קצת בהתחלה, היא לא מציגה איזושהי דחיפה מאוד גדולה של השקעות בחקלאות במדינת ישראל, אבל אני חוששת שהמצב הולך להיות מורע, כי הולכות להתקבל עוד החלטות על עוד קיצוצים – חלקם, אנחנו כבר יודעים עליהם, שזה קיצוץ בעודפים ואולי קיצוץ בקק"ל וכנראה שגם צפויים עוד קיצוצים בדרך בעקבות הדיונים שהיו פה בכנסת, וזה כמובן מה שמדאיג אותנו, כי זה אומר שאנחנו נהיה בתמונת מצב רעה יותר.

משה גפני: הנושא ברור.

משה גפני: אני קודם רוצה לאפשר לחברי הכנסת להשיב על שאלות.

אורי אריאל: אתה רוצה לשמוע את מינהלת ההשקעות וגם על הבדואים חמש דקות?

אורי אריאל: זה דבר גדול הבדואים.

<צביקה כהן: מנהלת ההשקעות – פה אתם רואים בשקף את מה שאמרתי לפני שבע דקות, שב-2013, 2014 עוד היה תקציב למינהלה הרגילה, בין 40 ל-50 מיליון שקל.

<צביקה כהן: ב-2015 וב-2016 אין לנו תקציב, לא קיבלנו תקציב למינהלת הרגילה.

<דובי אמיתי: אם כך, אפשר לחסוך בשכר כוח אדם.

<צביקה כהן: בדיוק רציתי להגיד לך, שהמינהלת כן עבדה בנושא של הפלפל וצוק איתן ובהסכם המים.

אורי אריאל: דובי, אני אבחן את זה.

<קריאה: שלא תחלום על זה גם.

אורי אריאל: אתה מבין, צביקה?

אורי אריאל: אתה עוד עונה לו? הרי הוא מרים לך להנחתה.

באסל גטאס: השאלה למה זה קרה, אתה יכול להסביר לנו למה זה קרה?

משה גפני: עם כל הכבוד, אני מבקש להציג את הדברים.

באסל גטאס: למה איבדו את התקציב הרגיל שלהם, לאיפה הוא הלך?

משה גפני: הכלל בוועדה כאן שרק יושב הראש נותן רשות לשאול שאלות.

משה גפני: אני מבקש שתציג את הדברים ותגיד מה עשתה המינהלת הזאת בשנים שהיה כסף, ומה היא לא תעשה, מכיוון שלא יהיה כסף.

משה גפני: אפשר לענות על הדבר הזה?

משה גפני: זה דבר פשוט.

<צביקה כהן: בשנים שהיה כסף, מינהלת ההשקעות חילקה בין 40 ל-50 מיליון שקל בשנה מענקי השקעות לכלל חקלאי ישראל לפיתוח חקלאות ישראל, שזה כולל נטיעות, בתי אריזה, בתי צמיחה.

באסל גטאס: זה גרושים.

<צביקה כהן: זה הכסף שהיה.

באסל גטאס: וגם הגרושים האלה כבר אינם.

אורי אריאל: הוא צודק.

<צביקה כהן: מיכון חוסך כוח אדם, מיכון רגיל.

<צביקה כהן: זה מה שעשתה המינהלת לכלל ציבור החקלאים.

<צביקה כהן: מ-2015 כשבמינהלת הרגילה לא היה כסף, אבל היו כספים אחרים – אני אומר שהמינהלת חילקה 280 מיליון שקל ב-2015 ו-2016 לדברים אחרים.

<צביקה כהן: חוק עידוד השקעות הון בחקלאות הוא האח הקטן של חוק עידוד השקעות הון בתעשייה, הוא אח קטן מאוד, והחוק הזה לא שונה מ-1980.

<צביקה כהן: בתעשייה היו שני שינויים עיקריים ב-2004 וב-2010, שינויים שהפכו את החוק של התעשייה לחוק טוב, חוק שמטיב עם התעשייה.

<דובי אמיתי: למנוע צמיחה.

<צביקה כהן: חד וחלק, למנוע צמיחה, בעיקר לגבי הייצוא.

<צביקה כהן: אנחנו מנסים מ-2010, 2011 לתקן את החוק שלנו, שיהיה אח קטן, אבל עדיין יהיה אח שמקבל כמו האח הגדול.

<צביקה כהן: מי שאחראי על החוק הזה זה שר החקלאות ושר האוצר.

<צביקה כהן: שר החקלאות יכול להביא כמה הצעות חוק שהוא רוצה, אם שר האוצר והרפרנטים מתנגדים לזה כל השנים.

<צביקה כהן: אני לא יודע להסביר את זה, אבל אני יכול להגיד שהטענה העיקרית שלהם זה שלחקלאות לא מגיעות הטבות מס, מכיוון שהחקלאות תקועה פה בישראל, היא לא יכולה כמו אינטל לעבור.

באסל גטאס: אין תשואה על ההון.

<צביקה כהן: זאת הטענה העיקרית שלהם, ואני אספר לכם שאם לא מגדלים פרחים בישראל, אותם מגדלים עושים את זה במערב אפריקה, שלא נתבלבל, אז גם החקלאות לא נטועה פה לבד.

אורי אריאל: איך היא הלכה?

אורי אריאל: צריך להביא אותה, אחרת הדיון עקר.

<צביקה כהן: כי האוצר לא פה.

אורי אריאל: האוצר חסר לנו.

באסל גטאס: יש דיון על תאגיד השידור למטה, ושירה למטה.

<צביקה כהן: אנחנו הגשנו הצעת חוק מסודרת, תזכיר חוק מסודר.

<צביקה כהן: משרד האוצר בוחן אותה כרגע, הוא עוד לא אמר לא.

משה גפני: איפה תזכיר החוק?

<צביקה כהן: הוגש למשרד המשפטים.

משה גפני: אנחנו יכולים לקבל אותו?

<צביקה כהן: בפירוש כן, אני אעביר אותו לטמיר.

אורי אריאל: שיתנו אותו עכשיו.

משה גפני: אתה יכול להגיד שני משפטים לגבי תזכיר החוק ומה הוא אומר?

<צביקה כהן: הדבר העיקרי שבו שמפעלים חקלאיים יקבלו הטבות מס, אלה שמייצאים 25% מהתוצרת שלהם, יקבלו הטבות מס כמו בתעשייה, זאת אומרת הטבת המס תהיה לפי אזורי פיתוח בין 9% ל-12%.

<צביקה כהן: היום לא מקבלים דבר, מס חברות המופחת היום הוא 26%, אז אתם מבינים שיש הטבה, אבל היא לא קיימת.

משה גפני: אם החוק הזה עובר, מה הוא יעשה לחקלאות בארץ?

<צביקה כהן: להערכתי, הוא מנוע צמיחה אדיר לייצוא, זאת אומרת:

<צביקה כהן: הייצוא שלנו הולך ויורד לצערי בשנים האחרונות.

אבשלום וילן: הייצוא שלנו בשלוש שנים נפל במיליארד שקל, נפל במיליארד שקל.

<צביקה כהן: אני רוצה להאמין שיהיה פה מנוע צמיחה גדול לייצוא החקלאי, ויכול להיות שנכניס עוד ענפים לייצוא.

<צביקה כהן: אני לא בטוח שזה יקרה, אבל זה יכול לקרות.

אורי אריאל: זה לא רק הייצוא, זה כמובן יוצר תעסוקה וכל מה שמשתמע מזה.

<צביקה כהן: גם עשינו חשבון בגדול, שאם באמת כולם ינצלו – זה לא קורה בשנה הראשונה, בשנה השנייה – ואם הניצול יהיה מלא, הפסד הכנסה יכול לנוע בשנה בין 50 ל-70 מיליון שקל.

איתן ברושי: צביקה, החוק הזה מוותר על תקציב מזומן?

<צביקה כהן: ממש לא.

איתן ברושי: כדאי להגיד את זה.

<צביקה כהן: כמו שאתה רואה, אין לי על מה לוותר בשלב הזה.

משה גפני: בכל זאת, יושב הראש מתכוון לטפל בזה.

עודד פורר: אז איפה החוק הזה עומד כרגע?

אורי אריאל: לפני מעין, אני צריך להשלים משהו שלא אמרתי בנושא החטיבה להתיישבות, שהוא באחריות משרד החקלאות, באחריותי.

אורי אריאל: אנחנו לא מציגים אותו, כי אין לנו תקציב, אז אנחנו לא יודעים כרגע להגיד משהו.

אורי אריאל: ב-2016 עדיין אין הוראות הפעלה, שמאפשרות גם הפעלה של התקציב אם וכאשר יהיה, בטח כשאנחנו עוד לא יודעים מה תקציב 2016 ואנחנו לא יודעים מה תקציב 2018-2017.

אורי אריאל: כרגע לפי משרד האוצר התקציב הוא רק תקציב ההפעלה, זאת אומרת רק ההוצאות של התקורות, של השכר וכו' וכו', ולכן אנחנו לא יודעים להציג פה כרגע, אבל ברגע שיהיה משהו, אני אודיע לך אם תרצה.

משה גפני: בסדר, כן.

סתיו שפיר: מה עם הכסף של הגרעינים שצריך לעבור דרך החטיבה, עם הגרעינים בפריפריה?

סתיו שפיר: 100 מיליון שקלים?

משה גפני: אני מעדיף שיאיר כרגע ידבר.

סתיו שפיר: מה עם הכסף של הגרעינים בפריפריה?

סתיו שפיר: 100 מיליון שקלים איכשהו נעלמו תחת החלטה של השר עבור הבית היהודי.

משה גפני: סתיו, יגיע תורך, תשאלי את השאלות.

משה גפני: אני מבקש לא לענות.

סתיו שפיר: אולי יאיר יוכל לענות.

<יאיר מעין: בוקר טוב.

<יאיר מעין: כללית על הבדואים, יש לנו היום תביעות בעלות של כ-600,000 דונם.

<יאיר מעין: יש בנגב כ-220,000 בדואים, מתוכם כ-140,000 ביישובי הקבע וכ-80,000 ביישובי הפזורה.

<יאיר מעין: מעל 60% מהבדואים הם צעירים, ריבוי טבעי של 3.6%, ויש לנו שבע עיירות ותיקות ו-11 יישובים חדשים שמשתייכים לשתי המועצות האזוריות.

באסל גטאס: 11 יישובים מוכרים.

<יאיר מעין: יישובים שאושרו בהחלטות ממשלה ובמועצה הארצית.

<יאיר מעין: אנחנו למעשה מקדמים עכשיו שתי תכניות חומש, תכנית חומש אחת שעוסקת בנושא הפיתוח.

<יאיר מעין: הנושא העיקרי אצל הבדואים זה הנושא של פיתוח הבנייה.

<יאיר מעין: אנחנו מדברים על תכנית שתציג בחמש שנים הבאות שיווקים וזמינות של כ-25,000 יחידות דיור, כלומר: תכניות מתאר ותב"עות מפורטות שאנחנו מקדמים.

<יאיר מעין: לצורך זה בשנה הקרובה התקציב הוא סדר גודל של כמיליארד שקלים, שרובו עובר דרך תקציב של רמ"י, אבל אנחנו חלק ממשרד החקלאות.

<יאיר מעין: תקציב הפיתוח, תקציב הרשאה ותקציב שמותנה בהכנסות כתוצאה משיווקים – כמעט מיליארד שקלים, יש לנו לתכנון 54 מיליון שקלים ולתקציב ההסדרה, שהוא למעשה תקציב שמיועד עבור פיצויים לתושבי הפזורה שמתפנים ועוברים למגורי קבע.

<יאיר מעין: התכנית שלנו עוסקת גם בפתרון מצוקת הדיור ברהט, בחורה, בלקיה, בעיירות הוותיקות, וגם בהסדרת יישובי הפזורה.

<יאיר מעין: במרבית יישובי הפזורה אנחנו עושים הסדרה במקום, בחלקם אנחנו עושים העתקה לאזורים קרובים.

<יאיר מעין: כל התהליכים האלה הם תהליכים שלוקחים את הזמן שלהם.

<יאיר מעין: אנחנו היום בשלים, והתקציב הזה למעשה מבטא תקציב שאנחנו הולכים לבצע בשנה הקרובה, כמיליארד שקלים פיתוח, שזה סדר גודל של מעל 5,000 יחידות דיור שמיועדות לשיווק בשנה הקרובה.

באסל גטאס: זה לא מה שמופיע פה.

באסל גטאס: תחזור לשקף הקודם.

<יאיר מעין: נראה שיושב הראש מאשר שאלות.

משה גפני: תמשיך להציג עד הסוף ואז ישאלו שאלות.

<יאיר מעין: בשנים 2018-2016 בסך הכול אנחנו מביאים לזמינות כ-20,000 יחידות דיור, כמובן שלא כולן ישווקו כרגע, אבל סך הכול יחידות שיהיו זמינות בשלוש שנים הקרובות.

אורי אריאל: נבהיר, כי חלק גדול לא מספיק את האירוע הזה, שכאשר מדברים על יחידות דיור, זה בדרך כלל שניים לדונם, זאת אומרת זה כ-11,000 מגרשים, אבל זה נותן פתרונות דיור ל-21,000.

חמד עמאר: בנייה עצמית?

אורי אריאל: בדרך כלל.

<יאיר מעין: אנחנו את הרוב הגדול של המגרשים משווקים לבדואים לבנייה עצמית.

<יאיר מעין: אנחנו בחודש הקרוב, בחודש הבא, באמצעות המינהל נשווק לראשונה כמה מגרשים לבנייה רוויה לקבלנים, ליזמים, מגרשים של 60, 30, 40 ו-50 יחידות דיור, שהיזמים יבנו בנייני דירות למכירה עבור הבדואים, נראה איך זה ילך, אבל הרוב הגדול, 95% מגרשים לתושבים הבדואים שבונים בעצמם.

עודד פורר: בשיווקים ניתנת עדיפות למי ששירת שירות צבאי אזרחי או לאומי?

עודד פורר: יש משקל לעניין הזה, כשאתם פועלים במגזר הבדואי עם איזושהי עדיפות?

איתן ברושי: לפי המספר הזה, אתה מבין שלא.

אורי אריאל: לא, התשובה היא לא, אבל לא יחסרו מגרשים.

חיים ילין: לא, אחרת אם תשים את זה זה בגיץ.

אורי אריאל: מה שיאיר מציג זה שינוי במצב.

אורי אריאל: כל שנה – המספרים הם בגדול – יש כ-2,500 חתונות.

אורי אריאל: בדואי לא מתחתן אם אין לו קורת בית, גם אם זה פחון או משהו, אבל זה שלו.

אורי אריאל: זה יכול להיות צמוד להורים, אבל זה שלו, ולכן הם בונים כי הם רוצים להתחתן, ובדין ובצדק, הם לא צריכים לקבל ממני אישור, אלא מה?

אורי אריאל: שאין להם בדרך כלל אישורי בנייה, ואז אנחנו מקבלים כל שנה כ-2,500 פניות, נניח לא כולן, 2,000 לא חוקיות, ואנחנו מהר רצים לאכוף, כי יש חוק, אבל באמת מה שאנחנו צריכים לתת זה את מה שמוצג בטבלה, שיהיו להם מגרשים שיוכלו לקחת אותם ולבנות באופן מסודר.

אורי אריאל: זה השינוי הגדול, כי פה אנחנו מאפשרים להם בפריסה רחבה של יישובים, לא ביישוב אחד, נניח לא רק ברהט.

אורי אריאל: מאפשרים להם לקנות ולהיכנס למגרשים, ולא לבנות לא חוקי, ואז אנחנו יכולים גם להוריד באופן משמעותי את נפח העבריינות של הבנייה הבלתי חוקית.

אורי אריאל: לגבי העבר, אתם יודעים שבעשור נוספו לנו סדר גודל של 25,000 מבנים לא חוקיים, דבר לא נורמלי, אבל אנחנו בעיקר מסתכלים עכשיו לעתיד, וזה השינוי הגדול, זאת דרמה.

באסל גטאס: אפשר לדעת מה החלוקה של ה-25,000 בין 11 היישובים?

<יאיר מעין: יש תכנית לפיתוח חברתי כלכלי שחשוב להזכיר פה.

<יאיר מעין: התכנית תובא לאישור הממשלה בחודש הקרוב, תכנית חומש לחמש שנים הבאות, שממשיכה את תכנית החומש הקודמת.

<יאיר מעין: מדובר על מיליארדי שקלים, עוד אין סכום סופי, שמתמקדים בעיקר בתחום החינוך, בתחום התעסוקה ובפיתוח הכלכלי.

יעל גרמן: איך יהיה כסף לתכנית החומש, כשאין בכלל תקציב ל-2018?

אורי אריאל: רק בקשה ממך, יושב הראש, היות והנושא הזה הוא באמת נושא גדול וגם פחות מוכר וצריך זמן, אני מבקש שאם יימצא לכם זמן, למרות העומס בתקציב, ואם לא אז אחרי, אני מבקש שיתקיים דיון, והכי טוב זה שיהיה סיור.

משה גפני: קיבלנו את הבקשה הזאת.

עודד פורר: אני חושב שסיור מאוד חשוב.

אורי אריאל: תלחצו על יושב הראש.

אורי אריאל: אני מזמין, עכשיו זה בידי יושב הראש.

משה גפני: אני אשתדל לעשות את זה במסגרת הדיונים על התקציב עדיין.

אורי אריאל: גם הם לא לומדים ליב"ה.

משה גפני: כל אחד ועניינו הוא.

משה גפני: הם נמצאים באוניברסיטאות, יש לנו פה חבר ועדה שהוא גם רופא.

אורי אריאל: הוא צפוני.

משה גפני: ואם לא נוכל בגלל מגבלות הזמן, אנחנו נעשה את זה בהמשך.

משה גפני: אני מקבל את האתגר הזה, זה בסגר גמור.

משה גפני: אני אאפשר לחברי הכנסת וגם לאורחים לדבר.

משה גפני: אין לנו זמן רב.

משה גפני: על כל פנים, היתה לי החלטה בפעם הקודמת, שכאשר יש שר שנמצא בדיון, זה לא יהיה לפי הסדר, הראשונים שידברו קודם זה חברי ועדה ואחרי זה חברים שאינם חברי ועדה, גם לפי הסדר של החברים.

משה גפני: ראשון הדוברים חבר הכנסת איתן ברושי.

משה גפני: אני מבקש שכל אחד ידבר במסגרת שלוש דקות, ולאחר מכן אבו וילן.

איתן ברושי: לפני המספרים קראתי דווקא את המלל שמצורף לדברי ההסבר.

איתן ברושי: ברור שאת זה כתבו אנשי האוצר.

איתן ברושי: לפי דעתי, אפילו אבי שמחון כתב את זה לפי הרוע.

איתן ברושי: אתמול קיצצו לי את הנאום, אז לא יכולתי לצטט מדברי פרופ' אבי שמחון, מה הוא חושב על החקלאות בישראל.

איתן ברושי: אני רק אומר שאין בתקציב הזה לא בשורות תקציביות ולא בשורות מבניות, למשל אין התייחסות לפערי התיווך, אבל במלל יש פה הסתה של הממשלה נגד החקלאים.

איתן ברושי: אנחנו במשבר, זה דיון על משבר, זה לא דיון רגיל, דיון על משבר שמעת אתמול.

איתן ברושי: כתוב פה שלמעורבות זו עלות המשולמת בדרך כלל על ידי ציבור הצרכנים, בעיקר דרך מחירי התוצרת החקלאית.

איתן ברושי: כלומר נייר רשמי של הממשלה מטיל את האחריות לפערי התיווך על החקלאים, אלה שבקושי חיים.

איתן ברושי: זה כתוב בנייר של הממשלה, עם החנוכייה של המדינה למעלה והחתימה למטה, זה נייר רשמי.

איתן ברושי: אומר הנייר שמעודדים את הייצוא.

איתן ברושי: אני לא שמעתי על עידוד הייצוא, להפך, וגם לא על בססח, מה שנותנים לאחרים.

איתן ברושי: אני רוצה לומר שיש פה התנקמות, וזה כתוב גם במכתב של שר החקלאות אלי ושל האוצר – ואני לא אקרא אותו עכשיו – כתוצאה מסרבנות שהם יכפו עלינו רפורמות.

איתן ברושי: בתקציב הקודם הוצאנו את כל הרפורמות.

איתן ברושי: אני רוצה לקרוא לך משהו מהחזון.

איתן ברושי: כך תבין איזה שטחיות, איזה קלות דעת, איזה עוינות.

איתן ברושי: אומר החזון, כשמצטטים את המשרד – ביעדי המשרד גם רצון בקיום רמה מסוימת של אספקת מזון טרי.

איתן ברושי: מה זה רמה מסוימת?

איתן ברושי: אתמול ראש הממשלה, שמצא זמן לבוא לכנס שלנו, אמר שבשבילו אספקת מזון טרי לשוק בישראל זה יעד לאומי, והוא לא מוטל בספק והוא לא מתכוון שהמזון הטרי יהיה תלוי בהסכמות של ארדואן או של מישהו אחר.

איתן ברושי: השמות הם שלי.

איתן ברושי: לכן אני רוצה לומר שאין פה הסכמה לא על היעדים ולא על החזון.

איתן ברושי: בלי לפגוע באף אחד, שר החקלאות זה שר האוצר.

איתן ברושי: אם שר האוצר יכול לבד להחליט להביא הוא יכול לקום בבוקר – אחרי שהוא חלם חלום בלהות על מחירי הדגים, שמן, זיתים או על בשר – אני חייב שגפני ישמע, כי בידו עכשיו עתיד החקלאות.

משה גפני: עוד פעם?

איתן ברושי: לא עוד פעם, זה הפעם.

איתן ברושי: אם שר האוצר יכול לבד להחליט להביא בשר, שמן ודגים והוא לא שואל את שר החקלאות והוא לא שואל את החקלאים, אלא הוא שואל את רמי לוי אולי, את מישהו הוא שואל, בסופו של דבר הוא מחליט לבד.

איתן ברושי: הצעת החוק שאני הגשתי, שגפני חתם עליה, שדוד ביטן חתם עליה, שכבל חתם עליה, שרבים חתמו, נפלה בוועדת שרים, כי כמובן אי אפשר לכפות בוועדת שרים על שר בקואליציה חוק שהוא מאבד מסמכויות.

איתן ברושי: אני אומר וגם אמרתי לשר האוצר: עדיף לך לא לקחת לבד את כל האחריות, אבל בעצם הוא שר החקלאות.

איתן ברושי: שר שלא נותן כסף להשקעות ומחליט על ייבוא.

איתן ברושי: יושבים פה חברים שגם צריכים לעבד את מה שאני אומר למספרים.

איתן ברושי: אם לא תיפתר שאלת המים בתקציב המדינה, לא תהיה חקלאות בלי מים.

איתן ברושי: אין חקלאות בלי מים.

איתן ברושי: המים כולם בבעלות המדינה, כמו הקרקע, והמים זה אמצעי ייצור, זה לא נועד להעשיר את קופת האוצר, ויש עודף כושר ייצור כתוצאה מהתפלה וכולם יודעים את זה.

איתן ברושי: זה לא משנה באיזה משרד.

איתן ברושי: לא פעם שר החקלאות, גם הקודמים, אמר: לקחו לנו את העובדים, לקחו את המים, לקחו את הקרקע.

אורי אריאל: איתן, זה לא מה שאני אומר, אני אתייחס אחרי זה.

איתן ברושי: אני אומר שזה חייב להופיע בתקציב של החקלאות, גם אם זה יופיע כשורה במקום אחר.

איתן ברושי: אין פתרון לחקלאות בשלושה שקלים לקוב מים שפירים, ולא יהיה פתרון אם הממשלה - - - תשתיות ביישוב הוותיק.

איתן ברושי: היה הסכם כזה, שר האוצר הקודם מחק את זה, אי אפשר בלי זה, ואתמול היתה ישיבה בוועדת הפנים והגנת הסביבה במסגרת יום החקלאות, ודודי אמסלם התחייב – ואני אומר לכם שצריך להוביל את זה – זה היה הסכם ל-10 שנים, בוצעו רק שנתיים.

איתן ברושי: מדובר על המשך החלטות ממשלה קודמות של 100 מיליון, 10 שנים נתנו, שנתיים בוצעו, יש מחויבות.

באסל גטאס: איזה יישובים?

איתן ברושי: כל היישובים, גם ערבים.

איתן ברושי: בלי מים, בלי תשתיות, אין תקציב.

איתן ברושי: בלי מינהלת השקעות, אין תקציב.

איתן ברושי: בלי פערי תיווך, אין חקלאות, ואני חושב שיש לנו פה צורך בדיון יותר ארוך ובדיון נוסף, כי עוד מעט בהמשך המצב הקיים, עם כל המחמאות למה שנעשה, לא תהיה פה חקלאות.

איתן ברושי: אם לא תהיה פה חקלאות, ספק אם הביטחון מספיק.

אבשלום וילן: אדוני היושב ראש, אני לא אחזור על דברי חבר הכנסת ברושי, אני מסכים לכל מילה שאמר, אבל אם תקראו את המלל, תראו שרוח רעה מנשבת שם, מדוע?

אבשלום וילן: משום שאתמול היה יום החקלאות וציינו את המשבר וציינו מה הדרכים לצאת ממנו, ובתקציב הזה אין זכר למילה שנאמרה אתמול בדיון, מראש הממשלה ודרומה כל הדוברים – הייתי בוועדת החוץ והביטחון ובוועדת הכלכלה – כולם אומרים אחד, ופה הדפים משדרים משהו אחר לגמרי.

אבשלום וילן: מה הם משדרים?

אבשלום וילן: מה הם גם אומרים?

אבשלום וילן: קודם כל, חברים יקרים, חייבם להיות מחויבים לאמת, להגיד שהסיפורים של הוזלת המחירים בפסח ובראש השנה הצליחו זה לעג לרש.

אבשלום וילן: שבועיים ירדו המחירים, היבואנים מילאו כיסיהם בכספים, הצרכן לא הרגיש והכול היה הצגה אחת גדולה.

אבשלום וילן: אז קחו את המספרים ללשכה המרכזית לסטטיסטיקה, תלמדו את זה ואל תמכרו פה פוליטיקה.

אבשלום וילן: פוליטיקה יש פה, אין לי זמן עכשיו להוכיח שחור על גבי לבן שהמספרים הם בלוף.

אורי אריאל: אבל אתה יכול להעביר בכתב לחברי הוועדה את הניתוח שלכם.

אבשלום וילן: העברנו לכם, נעביר את זה.

אבשלום וילן: אמר השר תפוקה של 30 מיליארד בחקלאות, התמיכה פה היא מיליארד ו-60, כלומר 11%.

אבשלום וילן: אמרתי לו אתמול: ב-OECD זה 18%, תוסיפו קצת למכס ולא תעברו את ה-12%, 13% גג, מה פירוש?

אבשלום וילן: שאם באמת רוצים – לא רק חוק עידוד השקעות הון - ללכת כמו אירופה וכמו מדינות ה-OECD, צריך להוסיף לתמיכות בין מיליארד וחצי לשני מיליארד, ואני אומר את המספרים הנמוכים.

אבשלום וילן: זאת האמת, אז מה אתם כותבים פה על תמיכה ישירה, שכאשר אתם מגיעים לתמיכה אתם מסרבים לתת את הכסף.

אבשלום וילן: אתם שולחים 300 מגדלים של עגלים לפיטום לאבטלה, ואתם לא מוכנים לשים כסף.

אבשלום וילן: זה הכול סיפור בגזברות מתחילה, זאת לא התייחסות של כלכלת על.

אבשלום וילן: זאת לא התייחסות תקציבית, ואני רוצה להגיד לך משהו: איפה השוק הסיטונאי?

אבשלום וילן: כולם מדברים על הפערים וכו', הממשלה החליטה על שוק סיטונאי, אין פה כלום, קצת מינהלת.

אבשלום וילן: פירושו של דבר, לא יהיה שוק סיטונאי, עדיין המרווחים הגדולים ימשיכו.

אבשלום וילן: גם כשמחליטים דברים טובים, האוצר בעצם החליט לייבש את זה.

אבשלום וילן: אדוני יושב הראש, שים לב, בלי שוק סיטונאי, בלי תמיכות, בלי מהלכים אמיתיים.

אבשלום וילן: אגב, אני רוצה לתקן אותך אדוני השר, הייצוא החקלאי הוא לא שמונה מיליארד, אתם הוספתם בשמונה מיליארד את כל התוצרת הסופית של התעשייה, חקלאות נטו.

אבשלום וילן: אדוני היושב ראש, בשלוש שנים האחרונות הייצוא ירד בקרוב למיליארד שקל, והוא כרגע 4.7.

אבשלום וילן: היה מהלך של הממשלה לפני שנה וחצי שעזר לענף הפלפל, שאר הענפים במשבר, אין פה כסף ואין פה כלום.

אבשלום וילן: בקיצור, זאת רוח רעה, אין שום בשורה לציבור וחבל.

משה גפני: תודה רבה.

משה גפני: חבר הכנסת עודד פורר.

סתיו שפיר: רגע, מה זה?

סתיו שפיר: אני הגעתי לפה ראשונה.

משה גפני: קודם חברי הוועדה.

סתיו שפיר: מאיפה מגיע הדבר הזה?

משה גפני: אמרתי את זה בישיבה הקודמת.

סתיו שפיר: אז מי שמגיע לפה ראשון, מגיע לו.

משה גפני: קודם חברי הוועדה.

סתיו שפיר: בעיקר כשהשר הולך מכאן בעוד רבע שעה.

סתיו שפיר: זה לא מתקבל על הדעת.

אורי אריאל: אני עומד על זכותה של סתיו לומר דברים חריפים על הגרעינים.

סתיו שפיר: זה לא מתקבל על הדעת.

משה גפני: אני מצטער מאוד.

משה גפני: היה דיון.

סתיו שפיר: מעולם לא היה דבר כזה, שנותנים תעדוף למי שמגיע אחרי.

אורי אריאל: אני מוכרח לשמוע אותה, אבל אתה תשאיר לי זמן גם לענות?

אורי אריאל: כי אתמול לא היה לי במליאה.

משה גפני: בבקשה, אחריו דובי אמיתי.

סתיו שפיר: גפני.

משה גפני: אבל עם כל הכבוד, היה פה שר האוצר השבוע.

סתיו שפיר: וגם שם אי אפשר היה לדבר.

משה גפני: ישבו החברים ודיברו, וחברים קבועים שנמצאים כל הזמן, לא היה להם זמן לדבר.

סתיו שפיר: אנשים מגיעים לכאן, לא מגיעים לוועדות אחרות כדי לשבת פה בזמן, 10 דקות לפני הזמן.

משה גפני: אבל את תדברי.

סתיו שפיר: אבל השר כבר ילך.

משה גפני: לא ילך.

סתיו שפיר: אם לא רוצים לעשות דיון רציני, תגידו מראש, בשביל מה לטרוח?

עודד פורר: אדוני, תודה.

עודד פורר: ראשית, אני חושב שהנושא של עידוד השקעות הון הוא בלב העשייה של הוועדה הזו, בהיבט הזה שחוק ההסדרים הוא חשוב, הוא קריטי.

עודד פורר: אגב, הוא קריטי גם לתעשייה, כי היום בגלל המעורבות הזו בין חקלאות לבין תעשייה, בין מה כן ומה לא, אתה מוצא את עצמך עם מפעלים מנהלים בירוקרטיה ורבים מול משרד הכלכלה, אם זה כן עידוד השקעות הון או לא עידוד השקעות הון, האם העובדה שאני מגדל אצות בקטורה בתוך צינורות זאת חקלאות או תעשייה, כי מבחינתו זאת תעשייה ומבחינת מי שלא רוצה לתת את הכסף זו חקלאות.

עודד פורר: היינו הך מבחינת המדינה – אם אני מגדיל את הייצוא, מה אכפת לי אם זה גדל בייצוא החקלאי או בייצוא התעשייתי.

עודד פורר: הייצוא גדל, זה טוב, הכסף הזה נכנס וההשקעה הזו שווה.

עודד פורר: חד משמעית העניין הזה צריך לעבור, וכמה שיותר מהר.

עודד פורר: נושא שני שהוא חשוב והוא קריטי, דיברתי עליו גם אתמול במליאה, אדוני השר, זה הנושא של מכסים.

עודד פורר: הוא לא נושא שמורידים את המכסים ככה בלי התחשבנות וחושבים שמכאן תצמח לנו הטובה.

עודד פורר: אנחנו מפסידים פה גם בהסכמי הסחר, כי אני לא מקבל שום דבר ממדינה שאני מייבא ממנה עכשיו בלי מכס ולא עשיתי איתה הסכם, שהיא תיתן לי איזושהי הטבה מהצד השני, ובדרך אני גם פוגע בחקלאות.

עודד פורר: בהקשר הזה אני חושב שמשרד החקלאות צריך לתת את דעתו מה זה ביטחון תזונתי ברמה הלאומית, ואיזה ענפים חייבים להיות ולשמור על הייצור שלהם כייצור מקומי, למקרים שלא עלינו יהיו מקרים רעים.

עודד פורר: בהקשר של פערי התיווך, יש הצעת חוק שלי ושל חבר הכנסת וקנין, שאנחנו מקדמים אותה ביחד.

עודד פורר: אני נגד פיקוח והגדלת פיקוח של הממשלה, כי הממשלה לא תצליח לפקח.

עודד פורר: שקיפות, שייתנו בסופרים את מחיר הקנייה שהם קנו את העגבנייה מהחקלאי; וכשאני אומר שהם קנו מהחקלאי, לא המחיר שהם קנו מחברת השיווק שלהם, אלא המחיר שהחקלאי מכר את העגבנייה ומה המחיר שבו הם מוכרים את העגבנייה.

עודד פורר: אני מניח שרק מהבושה, פערי התיווך בסופו של דבר יצטמצמו.

עודד פורר: אדוני השר, בקשה אחת בנושא הסדרת הבדואים בנגב.

עודד פורר: תנו עדיפות בכל מקום שניתן, ועושים את זה בהרבה מקומות, למי מהם ששירת צבאי אזרחי או לאומי.

עודד פורר: צריך לתת לחבר'ה שכן נושאים בנטל - - -

אורי אריאל: אנחנו בעד.

באסל גטאס: הם גם משרתים וגם הורסים להם את הבתים.

אורי אריאל: חבר הכנסת פורר, אנחנו בעד; לא רק זאת, אנחנו סיכמנו עם האוצר על תכנית שיש לה כסף, 14 מיליון שקל לבנות למשרתים בצה"ל מבנים להשכרה במקום חוקי, כדי שלא נגיע למצב שהורסים למי שחוזר הביתה מצוק איתן.

אורי אריאל: אני רוצה להגיד שבזכות האוצר בין השאר הגענו להסכמה, ואנחנו עושים את זה עם משרד הביטחון, וזה שינוי גדול – לא הרבה כסף, לא הרבה אנשים - -

עודד פורר: זאת בשורה.

משה גפני: דובי אמיתי.

משה גפני: אחרי זה חברי הכנסת באסל גטאס, חמד עמאר, סתיו שפיר, חיים ילין, יעל גרמן ועמר בר-לב.

<דובי אמיתי: בוקר טוב, אדוני יושב הראש, חברי הכנסת, כבוד השר.

<דובי אמיתי: אתמול ביום החקלאות עוד חייכתי מדי פעם.

<דובי אמיתי: אחרי שאני רואה את התקציב כפי שהונח, אני באמת חרד, מוטרד, והאמת שאני לא יודע מה אני עושה מחר בבוקר.

<דובי אמיתי: קראתי את המטרות המרכזיות במדיניות, אדוני השר, הגם שלטעמי הן חסרות, אבל אם אני מסתכל על המטרות שאתה הצבת ואני מנסה לראות במספרים אם אתה תיתן מענה למה שאתה הצגת, אני חושב שאתה לא תיתן מענה למה שאתה מכוון; ופה אני אגיד לך משהו ברמה האישית – יש בינינו הערכה, ואני מתנצל אם חלילה אני פוגע – אני לא מזהה אצלך את רוח הקרב כשאתה רוצה להוביל מהלכים, לא מזהה את רוח הקרב בתקציב הזה.

<דובי אמיתי: אני לא מזהה את זה, ואני חושב שיש ביכולתך לשנות את הדברים.

<דובי אמיתי: אין פה שום מנוע צמיחה.

<דובי אמיתי: אמר יושב ראש ועדת הכספים – ואני שמח מאוד שהוא אמר את זה – שהוא רואה נסיגה בתקציב, הוא לא רואה עלייה בתקציב, הוא לא רואה את הצמיחה בתקציב.

<דובי אמיתי: אנחנו לא רואים את הדברים שאיתם אנחנו נוכל לשמר דבר אחד מתוך המדיניות שלך, אחד ויחיד, לא נדבר על עוד 10 חשובים – על ביטחון אספקת המזון במדינה.

<דובי אמיתי: אדוני יושב הראש, אני חושב שאנחנו נמשיך ונראה את מדיניות האוצר, שמסתכלת לטווח הקצר.

<דובי אמיתי: המענה לביטחון המזון במדינת ישראל יהיה באמצעות הייבוא בתקציב הזה, שאין בו שקל למנהלת ההשקעות, אין בו שקל למנהלת ההשקעות.

<דובי אמיתי: אנחנו נמשיך לראות הגברת הייבוא, הורדת מכסים.

<דובי אמיתי: אתה תראה אותנו מגיעים לפה עם דמעות ומדינת ישראל בעוד כמה שנים, כשהיא תקים את ועדת החקירה, היא תשאל את השאלות האלה.

<דובי אמיתי: לכן אני מבקש ממך באופן אישי, באמת פונה אליך, לעשות את הכול, ולא לאשר את תקציב משרד החקלאות כפי שהוא מונח כרגע, מבלי שנראה בו מנועי צמיחה, שיתנו מענה גם לביטחון שלנו במשקים החקלאיים, וגם לביטחון של אזרחי ישראל, שיוכלו ליהנות אך ורק מהתוצרת שלנו, למה?

<דובי אמיתי: כי היא הכי טובה, הכי בריאה, וזה הכי נכון שמדינה תדע לייצר את המזונות של עצמה.

<דובי אמיתי: ואני אומר לך, הדברים תלויים בשר שיושב מימינך.

<דובי אמיתי: אם הוא ירצה, זה יקרה.

באסל גטאס: סיפור קטן בא לי לספר לכם.

משה גפני: זה במסגרת שלוש דקות.

באסל גטאס: כן.

באסל גטאס: נפל בחלקי לראות מסמכים של ממשלת המנדט הבריטי, התכתבות בין מועצה מקומית ראמה בשנת 33', שהממשלה הבריטית נותנת לפלאחים בראמה תמיכה כספית, והיא יוזמת ב-34' להפוך את ההלוואות שנתנה לחקלאים - - -

אורי אריאל: טרכטנברג מודיע לאומה באיזה ציוץ באקראי: חשפתי שראש הממשלה ושר האוצר מתכוונים לעשות flat מיד בינואר.

אורי אריאל: זה הצחיק אותי, כי זה לא היה במקרה, אלא כמו שאומרים פה תמיד את האמת.

אורי אריאל: ..

באסל גטאס: ממשלת המנדט דאגה לחקלאים ונתנה להם הלוואות ב-33', הפכה אותן למענק ב-34' וחידשה את ההלוואה – הרוח הזו לא קיימת.

אורי אריאל: גטאס, אם לא הייתי מכיר אותך, הייתי חושב שאתה מתגעגע לימים האלה.

באסל גטאס: אנחנו מתגעגעים, לפחות היתה יותר הוגנות.

באסל גטאס: אני בהחלט לא מתגעגע לקולוניאליזם, להחליף קולוניאליזם בריטי בקולוניאליזם ישראלי-יהודי.

אורי אריאל: הו.

באסל גטאס: אתה עוררת את השאלה.

באסל גטאס: אני חושב שמשרד החקלאות, כפי שראינו במצגת, הופך להיות כמעט כל דבר אחר חוץ מחקלאות.

באסל גטאס: הוא קבלן לענייני מינהלת הבדואים, הוא קבלן לעניין חטיבת ההתיישבות, וחקלאות פרופר - - -

אורי אריאל: שירות לאומי אזרחי.

באסל גטאס: תוסיף את זה.

באסל גטאס: לכן אני מסכים עם חברי שהתקציב לא משקף שום חזון לקפוץ באמת מדרגה או להעלות את החקלאות מדרגה.

באסל גטאס: אני חושב שהשר שבהתחלה בשנה שעברה כאן בשולחן הזה אמר שהוא מביא רוח חדשה שנושבת לשיפור החקלאות, וזה התבדה לחלוטין.

באסל גטאס: אני לא רואה שום בשורה בתקציב הזה.

באסל גטאס: להפך, זה רק יגרום להידרדרות.

באסל גטאס: אני מבקש שוב ושוב ושוב, כל הדיבורים האלה על חקלאות וציונות והתיישבות, בסופו של דבר חקלאות זה דבר טוב לכל העמים ולכל המדינות בעולם.

באסל גטאס: רבותי, מה זה ההתיישבות ומה זה החלוציות?

באסל גטאס: אתך אדוני יושב ראש ועדת הכספים אני רוצה לדבר קצת כלכלה.

משה גפני: אתה מתחיל לדבר אתי כלכלה?

באסל גטאס: כן, שתתווכח עם האוצר ושלא ימרחו אותך באוצר.

באסל גטאס: חישובי תשואות הון לא תמיד נעשים על כמה רווח על כמה השקעת.

באסל גטאס: אם אתה לא מכניס ערכים נוספים בתפוקה החקלאית, שהם הרבה מעבר לשורה התחתונה, תמיד התשואה על ההון בחקלאות תהיה נמוכה לעומת ההיי-טק.

באסל גטאס: בנושא מינהלת הבדואים, אדוני, מה שהוצג כאן זה רק מראית עין.

באסל גטאס: חלק גדול מהיישובים - - -

אורי אריאל: זה לא בסדר להגיד את זה ככה, זאת לא מראית עין.

אורי אריאל: אנחנו יזמנו את הדיון הזה.

באסל גטאס: אתמול הרסתם בביר הדאג'.

אורי אריאל: אנחנו הזמנו אתכם לסיור.

אורי אריאל: אל תגיד מראית עין, זאת לא מראית עין.

אורי אריאל: אתם עושים מראית עין בדיון.

באסל גטאס: היתר בנייה אחד משנת 2006 אין במרבית היישובים, ב-11 היישובים האלה שאתה הולך לבנות בהם עשרות אלפי יחידות דיור.

אורי אריאל: בואו לסיור, הזמנתי אתכם לסיור.

באסל גטאס: תכניות המתאר עוד לא הוכנו.

באסל גטאס: תמשיך לדבר על אלפי יחידות דיור, כשבמציאות הורסים בתים ביישובים האלה.

חמד עמאר: אדוני היושב ראש, אני עברתי על התקציב, גם עברתי עליו אתמול.

חמד עמאר: בכל מקום שאתה שומע את ראש הממשלה, כל נציג של מדינת ישראל שמגיע לכל מקום בעולם, אפילו אנחנו כחברי כנסת, הדבר הראשון שאנחנו מתגאים בו בשיחות שלנו זה החקלאות שלנו.

חמד עמאר: אנחנו רצינו לראות את זה בתקציב, ואנחנו לא רואים את זה, באמת לא רואים את זה בתקציב.

חמד עמאר: ראיתי כאן בחוברת דור המשך, כמעט ואין דור המשך לחקלאות במדינת ישראל.

חמד עמאר: מה הגיל הממוצע של החקלאים היום?

דוד אמסלם: 70.

חמד עמאר: אין לנו דור המשך.

חמד עמאר: אם גיל 70 זה הממוצע, אם זה נכון, בזה אנחנו צריכים לטפל.

אורי אריאל: אל תלך שולל אחרי המספרים של דובי אמיתי.

חמד עמאר: אני קראתי בחוברת שלך, אדוני השר, תמיכה בחקלאים צעירים.

חמד עמאר: באמת צריך לתמוך בחקלאים צעירים.

חמד עמאר: אנחנו צריכים יותר חקלאים צעירים.

חמד עמאר: אני אספר לכם סיפור על פערי מחירים.

חמד עמאר: הייתי ברמת הגולן בעונת הדובדבנים, נכנסתי לחקלאי וקניתי דובדבנים בפחות מחמישה שקל לקילו.

חמד עמאר: ירדתי לקריית שמונה, נכנסתי שם סופר, שם לקילו זה עלה 27 שקלים.

חמד עמאר: זה הבדלי מחירים.

חמד עמאר: אנחנו מדברים על החקלאי?

חמד עמאר: בירידה הזאת, במקום שירד המחיר, קפץ המחיר פי חמש, מפחות מחמישה שקלים ל-27 שקלים.

חמד עמאר: תראו איזה הבדל במחירים, והשר יודע את זה וכל אחד יודע את זה, ואת זה אנחנו צריכים לפתור ובזה אנחנו יכולים לעודד את החקלאי.

חמד עמאר: אני רוצה לדבר על החקלאים ברמת הגולן, אדוני השר.

חמד עמאר: אני ביקרתי אצלם.

חמד עמאר: מסכנים, השקיעו מיליונים.

אורי אריאל: שכולם יבינו, מדובר על הדרוזים.

חמד עמאר: מדובר על התפוחים אצל הדרוזים.

חמד עמאר: אלפי טון יורדים שם לטמיון.

חמד עמאר: אנשים השקיעו מיליוני שקלים לעבד את האדמה שלהם, יש להם עכשיו תפוחים.

חמד עמאר: פותחים את השוק לייבוא, אבל מה נעשה עם התפוחים שלהם?

חמד עמאר: הרי הם מוכרים פחות.

חמד עמאר: לגבי סבסוד של החקלאות באירופה, אני אפתיע אתכם.

חמד עמאר: יש לי חבר, שקנה אדמה ברומניה ומעבד אדמה ברומניה, ועל כל דונם אדמה שהוא מעבד, הוא מקבל כסף מהאיחוד האירופי.

חמד עמאר: על כל דונם אדמה שהוא מעבד ברומניה, הוא מקבל כסף מהאיחוד האירופי, איך אנחנו יכולים להתחרות איתם?

חמד עמאר: אדוני השר, גם הנושא של הזיתים ושמן הזית, אתה מכיר את הסיפור של זה.

חמד עמאר: שם נשאר הרבה שמן זית.

איתן ברושי: תגיד שנסגר השוק בסוריה.

חמד עמאר: יותר שוק בסוריה לתפוחים.

איתן ברושי: אני יודע.

חמד עמאר: הדרך שלהם היתה עם התפוחים לסוריה, היום אין שוק בסוריה, ואנחנו צריכים לתת להם את הפתרון.

חמד עמאר: אנחנו חייבים לתת להם את הפתרון.

אורי אריאל: גם השוק של ירדן סגור.

חמד עמאר: אני חייב להגיד מילה אחת על המינהלת.

חמד עמאר: ראיתי כאן את יאיר מעין, שהוא עכשיו יושב ראש המינהלת של הבדואים.

חמד עמאר: אני מכיר אותו הרבה הרבה שנים מאז שהיה במשרד התשתיות.

יעל גרמן: אבל אין לו כסף ל-2018.

חמד עמאר: אתם לא הייתם בדיון, הוא הציג כסף.

חמד עמאר: אני מאמין באיש הזה, אני מאמין שהוא יכול להוביל.

חמד עמאר: ראינו כאן ממש בשורה טובה למגזר הבדואי.

חמד עמאר: הלוואי שהייתי רואה את הבשורה הטובה הזאת לחיילים משוחררים דרוזים.

חמד עמאר: חלקה אחת לא חולקה בשנתיים האחרונות.

סתיו שפיר: כבוד השר, העובדה שהחקלאות הישראלית בקריסה היא לא חדשות בשבילך, אתה יודע את זה היטב.

סתיו שפיר: השינויים והורדות המכסים שאנחנו תמיד צריכים להילחם בהם, מאחר והם מגיעים ללא תמיכה נוספת בחקלאים, ישראל היא המדינה בעלת אחוזי התמיכה הנמוכים ביותר בחקלאות המקומית שלה.

סתיו שפיר: עדיין בושה, אם לא תהיה פה חקלאות מקומית, זאת לא ישראל.

סתיו שפיר: התוצרת המקומית זה חלק מהערכים המרכזיים והיסודיים ביותר שיש לנו, ואני חושבת שראש הממשלה גם אמר את דבריו בעניין בעקיפין, דרך ראש המועצה הלאומית לכלכלה אבי שמחון, שאמר ממש לא מזמן בכנס, שכבר לא צריך חקלאות מקומית, אפשר להקים חורשות כדי לשמור על קו הגבול, ולחקלאות כבר יש תחליפים ואפשר לעשות דברים אחרים.

סתיו שפיר: זאת עמדת הממשלה.

אורי אריאל: מי אמר את זה?

סתיו שפיר: ראש המועצה הלאומית לכלכלה, אבי שמחון.

אורי אריאל: על דעת - - -?

סתיו שפיר: אפשר לנחש שכן.

סתיו שפיר: זאת עמדת הממשלה.

אורי אריאל: אני לא מאמין.

סתיו שפיר: אבל כבוד השר, לך אין זמן לחקלאות, כי אתה עוסק בדברים אחרים, ועל הדברים האלה משום מה לא דובר כאן.

אורי אריאל: הגענו לקטע.

סתיו שפיר: הגענו לקטע שעליו אין לך משום מה תשובות, ואני אפרט פה כמה מהדברים שאני אשמח לקבל עליהם תשובות.

סתיו שפיר: ראשית, הסיפור של מפוני גוש קטיף, 400 משפחות שעדיין נמצאות ללא בית.

סתיו שפיר: תחת הממשלה של נתניהו, 11 שנה ללא בית קבע, 13 מיליארד שקלים שהועברו למינהלת תנופה שנמצאת תחת חסותך.

סתיו שפיר: אני ביקשתי מהמינהלת להעביר לנו פרטים על התקציבים שלה, קיבלתי פירוט רק של 8.5 מיליארד שקלים.

סתיו שפיר: על 13 מיליארד שקלים לא הצלחנו לקבל פירוט מלא.

סתיו שפיר: המפונים עדיין נמצאים ללא מענה, כספים רבים שהושקעו ביועצים, בעורכי דין להתנגד למפונים, להציק להם, אלוהים יודע מה, אבל לאיפה נעלמו - - -

משה גפני: אני לא מסכים, אתה עכשיו מנהל איתה דיון שעתיים.

אורי אריאל: הפסוק "הגם גירשת וגם ירשת" מתקיים פה.

סתיו שפיר: או שהחלטת להפוך את מפוני גוש קטיף למוזיאון חי כדי למנוע צעדים כאלה בעתיד, או שאתה העברת את הכספים האלה למקורבים, כמו שאתה עושה בכל תחום אחר, ואני אפרט.

אורי אריאל: גירשת וירשת.

אורי אריאל: את גם מגרשת וגם יורשת.

סתיו שפיר: אני רוצה לקרוא מכתב, שאני קיבלתי מראשי גרעינים עירוניים בפריפריה, שמפחדים לפנות אליך באופן ישיר, כי הם יודעים – והם אומרים את זה בקולם – אם אנחנו נגיד משהו לאורי אריאל, הוא ידאג שאנחנו לא נקבל את הכספים שלנו אף פעם.

סתיו שפיר: החבר'ה האלה, ניתן לכולם תקציב לגרעינים העירוניים 100 מיליון שקלים, זאת לא בעיה של חוסר כסף.

סתיו שפיר: והנה הם אומרים: בשנתיים האחרונות נוצר מצב בלתי אפשרי, בו אנחנו ממתינים למעלה משנה וחצי לקבל תמיכה עבור פעולות שביצענו כבר ב-2015.

סתיו שפיר: ללא כל ודאות לתמיכה העתידית, הארגונים והקהילות שאנחנו מייצגים עומדים בפני שוקת שבורה ועל סף פשיטת רגל.

סתיו שפיר: כמעט כולנו כבר עברנו מספר גלי פיטורים, כולל גל גדול בימים אלה.

סתיו שפיר: אני שמחה שזה משעשע אותך.

אורי אריאל: תגידי, את גם עושה את הבלגן ולא מאפשרת לחלק את הכסף וגם תוקפת אותי?

אורי אריאל: מה, מצאת לך במה?

יעל כהן-פארן: אדוני יושב הראש, היא בזמן דיבור, הוא מפריע לה לדבר.

סתיו שפיר: אני אתפלא מאוד, אם הדברים האלה לא מעניינים אותך.

משה גפני: מותר לה להגיד מה שהיא רוצה.

סתיו שפיר: אבל אתה צריך גם להקשיב.

סתיו שפיר: מה קרה במשרד החקלאות?

סתיו שפיר: אתם אמרתם, ואמרתם את זה גם לחקלאים ולפעילים שעובדים למען ההתיישבות במדינת ישראל, שהכספים של החטיבה – סליחה, אני לא יכולה לדבר ככה.

יעל גרמן: מה קרה?

יעל גרמן: יש הצבעה עכשיו?

משה גפני: כן, אני עושה הפסקה.

משה גפני: אני אמרתי שב-10:45 תהיה הצבעה על מה שהיה אתמול בהעברות.

סתיו שפיר: אתה אמרת, אורי אריאל והבית היהודי הלכו לחקלאים והלכו למתיישבים ואמרו להם: הכספים של החטיבה להתיישבות תקועים, אנחנו לא יכולים להעביר, אבל מה?

סתיו שפיר: הגרעינים שקשורים לתקומה ולבית היהודי איכשהו כן הצליחו לקבל את הכסף.

אורי אריאל: את אומרת שקר, זה לא אמת.

סתיו שפיר: הם קיבלו את הכסף, אבל גרעינים אחרים בפריפריה לא קיבלו את הכסף.

סתיו שפיר: עד היום הם פושטים רגל.

סתיו שפיר: אריאל דורפמן, המקורב שלך, שאתה נתת לו תפקיד במשרד החקלאות.

אורי אריאל: את לא אומרת אמת.

סתיו שפיר: הם מקבלים כסף, והגרעינים בפריפריה לא קיבלו כסף.

אורי אריאל: את לא אומרת אמת.

אורי אריאל: למה את לא מסוגלת פרט אחד של אמת?

סתיו שפיר: פעם אחת תגיד את האמת.

אורי אריאל: זו לא אמת.

סתיו שפיר: אולי פעם אחת תגיד את האמת, מה קרה לכסף של הגרעינים בפריפריה?

משה גפני: אני לא יכול למנוע ממנה להגיד את הדברים.

יעל כהן-פארן: אדוני יושב הראש, אנחנו עדיין - - -

משה גפני: יעל, מה את רוצה שאני אעשה?

משה גפני: עומד השר ומתווכח איתה, אני לא יכול להוציא אנשים.

סתיו שפיר: השר מתווכח, אבל לא מספק ולו תשובה אחת.

סתיו שפיר: אבל גפני, אתה יכול להרגיע את הקהל?

סתיו שפיר: כדי שאפשר יהיה לשאול את השר שאלות.

סתיו שפיר: אני רוצה להבין איפה נמצא הכסף של הגרעינים מהפריפריה.

סתיו שפיר: הכסף לגרעינים של הבית היהודי כן הועבר מתקנה נפרדת במשרד החקלאות, זה לא הפריע לכם הסיפור עם החטיבה.

סתיו שפיר: איפה הכסף ששייך לגרעינים בפריפריה?

<קריאה: רגע, זה דיון על החקלאות?

<קריאה: השר, על מה אנחנו מדברים?

סתיו שפיר: זה תחת אחריותו של השר.

סתיו שפיר: לשר אין זמן לחקלאות, כי הוא מתעסק בהעברת כספים למקורבים.

סתיו שפיר: הוא כבר לא שר החקלאות, הוא השר לענייני מקורבים.

<קריאה: אבל אנחנו רוצים לדבר על החקלאות.

סתיו שפיר: נכון, גם אני רוצה, אבל אין מצב.

<קריאה: אז בוא נדבר על החקלאות.

סתיו שפיר: אני מנסה לקבל תשובות.

משה גפני: את לא מנסה, את עושה פרובוקציה ממש.

סתיו שפיר: השאלה מאוד קונקרטית, מתי יגיע הכסף לכל גרעיני הפריפריה שאליהם הובטחו תקציבים?

סתיו שפיר: אתם יכולים להעביר את זה בתקנה ישירה, כפי שעשיתם עם הגרעינים שהם מקורבים אליכם.

סתיו שפיר: למה לא עשיתם את זה עד עכשיו?

סתיו שפיר: ומה ה-deadline להעברת התקציבים?

סתיו שפיר: שנית, מה ה-deadline לטיפול בכל מפוני גוש קטיף?

סתיו שפיר: מתי, ביום ושעה יהיה לכל 400 המשפחות הנוספות בית קבע?

סתיו שפיר: אי אפשר לדבר ככה.

סתיו שפיר: אני מבינה שלשר לא נוח עם השאלות, אבל זה לא יחס הגיוני.

אורי אריאל: הנה, אני נשאר לכבודך.

אורי אריאל: מאוד נוח לי, חוץ מזה שאת שקרנית.

סתיו שפיר: אז תגיד את האמת בבקשה, פעם אחת תיתן תשובה, פעם אחת.

אורי אריאל: אבל למה את צריכה לשקר?

סתיו שפיר: תגיד תשובה.

משה גפני: תודה רבה.

משה גפני: חיים ילין, בבקשה.

סתיו שפיר: רגע, שאלה שלישית.

משה גפני: את לא מקבלת יותר.

סתיו שפיר: סליחה, אני אסיים את דבריי, כמו שאחרים סיימו את דבריהם.

סתיו שפיר: השאלה השלישית היא על השירות הלאומי.

סתיו שפיר: הבית היהודי הכניס בהסכמים הקואליציוניים סעיף, שמונע מאנשים עם מוגבלויות להגדיל את המכסה לשירות לאומי.

משה גפני: תודה.

סתיו שפיר: השר אחראי על התחומים האלה, אתה לא יכול שלא לתת לי.

משה גפני: היו לך שלוש דקות.

סתיו שפיר: לא היו לי שלוש דקות.

יעל כהן-פארן: הם כל הזמן הפריעו לה.

משה גפני: מספיק, מספיק.

משה גפני: חיים בבקשה, בקצרה שלוש דקות.

סתיו שפיר: גפני, אתה מגונן על אורי אריאל?

משה גפני: אני לא מגונן על שום דבר.

סתיו שפיר: אתה פה העברת העברה תקציבית של 60 מיליון שקלים למשרד שלו, בלי שהם נתנו תשובות למפוני גוש קטיף.

יואל חסון: אדוני היושב ראש, אני מבקש להעיר משהו חשוב.

משה גפני: אתה לא יכול להעיר.

יואל חסון: למה לא?

משה גפני: אתה צריך לקבל ממני רשות.

משה גפני: אני רוצה להגיד לך דבר אחד.

סתיו שפיר: אני רוצה לקבל ממנו תשובות.

סתיו שפיר: זאת זכותו של הציבור לקבל תשובות על הדברים האלה.

סתיו שפיר: זאת זכותם של החקלאים להבין במה השר התעסק בזמן שהוא היה מחויב אליהם, ואני דורשת מהשר תשובות, ולא מעניין אותי אם זה לא נעים פה לחלק מהאנשים לשמוע את השאלות האלה.

יואל חסון: אדוני היושב ראש, יש סעיפים במשרד החקלאות שאני רוצה לדון בהם.

טלי פלוסקוב: אבל עדיין לא דיברו כל חברי הכנסת שנרשמו לפניך אדוני.

יואל חסון: אני לא מעלה על דעתי שמישהו לא דיבר כאן.

טלי פלוסקוב: עוד לא, יש חברי כנסת שמדברים חצי שעה.

משה גפני: חיים בבקשה.

חיים ילין: אז תעשה סדר, אני לא יכול לעשות סדר.

משה גפני: יש לי הארכה מיושב הראש.

משה גפני: יואל, אתה הגעת אחרי דיון ארוך ואתה מפריע, אני מבקש לא להפריע.

יואל חסון: אני באתי לתרום לדיון, כי אולי אם אני אהיה פה, אתה תתחיל לדון בנושאים החשובים באמת.

חיים ילין: אבל אני רוצה לדבר ואף אחד לא תורם פה, מה לעשות?

יואל חסון: אני שמח ששר החקלאות כל כך מחייך ושמח, אנחנו עצובים.

יואל חסון: אנחנו מאוד עצובים, כבוד השר, גם החתולים והכלבים מאוד מאוד עצובים, שמשרד החקלאות לא עושה שום דבר, 0.4% מהתקציב בנושא של חתולים וכלבים.

חיים ילין: יואל, אתה יודע מה?

חיים ילין: אפילו את החברים שלך אתה לא מכבד.

משה גפני: אני מבקש לצאת, חיים ילין ברשות דיבור.

משה גפני: עוד לא, אני צריך לקרוא אותו לסדר קודם.

חיים ילין: אני רוצה באמת להתייחס לחקלאות.

חיים ילין: אני אתחיל לפי הסעיפים שדובר עליהם.

חיים ילין: חוק עידוד השקעות הון – אני לא יכול לעשות פה סדר.

משה גפני: חיים, ברשותך, יש הצבעה שאני אמרתי שצריך לעשות.

משה גפני: אני אעשה הצבעה על מה שהיה אתמול.

משה גפני: יש בקשה, תגיד לי רק את המספר.

<טמיר כהן: קודם כל רק על הרביזיה.

משה גפני: כן, אמרתי שנעשה הצבעה על הרביזיה.

סתיו שפיר: אז צריך לשמוע את תשובת האוצר, חברי הכנסת שיושבים פה לא היו נוכחים בדיון.

סתיו שפיר: אף אחד מחברי הכנסת שיושבים פה לא היו נוכחים בדיון.

<טמיר כהן: 37004 תיירות.

סתיו שפיר: גפני, אף אחד מהנוכחים פה לא היה בדיון.

משה גפני: מי שבעד הרביזיה ירים את ידו.

סתיו שפיר: אף אחד לא יודע על מה אתם מצביעים.

סתיו שפיר: בעד מה אתם?

סתיו שפיר: אף אחד פה לא יודע על מה הוא מצביע.

יואל חסון: מה זה השוק הזה מאחוריך, אדוני היושב ראש?

אחמד טיבי: על מה ההצבעה?

אחמד טיבי: על מה ההצבעה?

יואל חסון: מה זה השוק הזה?

סתיו שפיר: אתם לא יודעים על מה אתם מצביעים, תתביישו.

יואל חסון: מה זה השוק הזה מאחוריך, אדוני יושב הראש?

יואל חסון: מה זו ההתנהלות הזאת?

יואל חסון: מה זה?

יואל חסון: מה זה?

יואל חסון: יושב ראש הקואליציה לא יודע על מה הוא מצביע.

סתיו שפיר: אף אחד פה לא יודע במה מדובר.

אחמד טיבי: תסביר להם על מה ההצבעה, גפני.

סתיו שפיר: כרגע הצבעתם על עשרות מיליונים, שאין לכם מושג לאן הם הולכים, איפה נראה דבר כזה?

יואל חסון: מה זו ההצבעה הזאת?

סתיו שפיר: של מי הכסף הזה?

רחל עזריה: כבוד יושב הראש, אני רוצה לשאול משהו.

יואל חסון: מה זה?

סתיו שפיר: זה לא נראה לך מביך, גפני?

סתיו שפיר: הצבעה בעד - 9 נגד – 6 הרביזיה על בקשה מספר 37004 שהגישו חברי הכנסת יואב קיש ומשה גפני נתקבלה.

משה גפני: הרביזיה שהגישו חבר הכנסת יואב קיש ואנוכי התקבלה, תשעה תמכו.

סתיו שפיר: על מה היא היתה?

סתיו שפיר: תשאל חבר כנסת אקראי על מה היתה הרביזיה, אף אחד מהקואליציה לא יודע על מה זה היה.

סתיו שפיר: הצבעתם על עשרות מיליוני שקלים מכספי ציבור, שאתם לא יודעים לאן הם הולכים, תתביישו.

אחמד טיבי: לאיפה הכסף הולך, לא אמרת.

סתיו שפיר: אף אחד לא יודע, זה לא נורמלי.

יואל חסון: אדוני היושב ראש, היועצת המשפטית, אתה לא אמרת מי הצביע במקום מי.

סתיו שפיר: בעד מה אתם?

סתיו שפיר: אתם אפילו לא יודעים את הסכום.

יואל חסון: זאת הצבעה לא תקינה, אדוני.

יואל חסון: אתה יודע שהיא לא תקינה.

סתיו שפיר: בעד מה אתם?

סתיו שפיר: מה אתם?

סתיו שפיר: את מי אתם מייצגים, באמת?

סתיו שפיר: האופוזיציה נגד.

יואל חסון: מי מצביע נגד מי?

יואל חסון: מי מחליף את מי?

יואל חסון: מה זאת ההצבעה הזאת?

יואל חסון: מי מחליף את מי?

משה גפני: יואל, אני קורא אותך לסדר פעם ראשונה.

יואל חסון: מי מחליף את מי?

משה גפני: אני קורא אותך לסדר פעם שנייה.

יואל חסון: אבל תגיד.

אחמד טיבי: ההצבעה היא מי בעד ביטן, מי נגד ביטן.

אחמד טיבי: תסביר.

דוד ביטן: אתה עשית תרגיל לא יפה, נתנו לך לנהל את הישיבה - - -

אחמד טיבי: לא ניהלתי, אתה רואה?

אחמד טיבי: מישהו הטעה אותך, אני ישבתי שם.

משה גפני: הפנייה אושרה.

משה גפני: בקשר לפנייה השנייה שהוזכרה אתמול – 162 עד 163, מדובר על פנייה שהוסברה אתמול, מי בעד?

סתיו שפיר: תסביר על מה הפנייה, הם לא יודעים על מה הם מצביעים, גפני.

סתיו שפיר: מדובר במיליוני שקלים שעוברים לוועד היהודי בחברון, זה הכסף שאתם מצביעים עליו.

בצלאל סמוטריץ': נכון, 1.9 ליישוב היהודי בחברון, חשוב מאוד.

משה גפני: כמה נגד?

סתיו שפיר: האופוזיציה נגד.

יואל חסון: מה זה, ממתי עושים הצבעות ככה בעמידה?

יואל חסון: הצבעה בעד – רוב נגד - מיעוט פנייה 162 עד 163 נתקבלה.

סתיו שפיר: רביזיה.

אחמד טיבי: רביזיה, רביזיה.

סתיו שפיר: על מה אתם מצביעים?

סתיו שפיר: מצביעים על אוטומט.

אחמד טיבי: רביזיה.

דוד ביטן: היתה רביזיה.

אחמד טיבי: לא, לא היתה רביזיה, זו הצבעה ראשונה על חברון.

אחמד טיבי: הצבעה ראשונה, אל תגידו לי לא.

אחמד טיבי: הוא לא הצביע אתמול.

<קריאה: אל תדאג, עוד יהיו הצבעות על חברון, אל תדאג.

<קריאה: יהיו עוד העברות.

משה גפני: אתה צודק, אחמד.

אחמד טיבי: תסביר להם.

אחמד טיבי: הם פשוט הגיעו ולא יודעים על מה הם מצביעים.

אחמד טיבי: היו שניים אתמול.

סתיו שפיר: הציבור מצביע לנו כדי שנדע על מה אנחנו מצביעים כאן.

עודד פורר: אבל אחמד, אתם כל הזמן לא יודעים על מה אתם מדברים, אז מה זה משנה?

יהודה גליק: אנחנו לפחות יודעים מה זה חברון.

אחמד טיבי: זה מביך מה שהולך פה, מביך.

משה גפני: אני מבקש להודיע שעוד חצי שעה אני רוצה שהחברים יהיו פה.

יואל חסון: יושב הראש אישר?

סתיו שפיר: אתם עושים בדיחה מהכנסת.

משה גפני: היתה רביזיה, היא התקבלה.

יעל כהן-פארן: הם עשו רביזיה, כדי שאנחנו לא נגיש רביזיה.

משה גפני: אין רביזיה על משרד התיירות, בגלל שהיתה רביזיה.

משה גפני: על היישוב היהודי בחברון לא היתה הצבעה, אחמד טיבי צודק.

משה גפני: היתה הצבעה היום, אתמול הסבירו את זה, היה רוב בעד זה.

משה גפני: אתה מבקש רביזיה, הרביזיה תובא בעוד חצי שעה, אם יהיה אישור מיושב הראש.

משה גפני: אם לא יהיה אישור, תהיה הצבעה ביום שני.

משה גפני: אני מקווה שיש אישור, בגלל שעד 11:30 יש אישור, צריך את השלוש דקות האלה.

משה גפני: אני אבקש ממנו, אני מקווה שהוא ייתן.

אחמד טיבי: אבל יש מליאה, אדוני.

סתיו שפיר: יש אישור למה, להצבעות אוטומטיות, בלי שחברי כנסת יודעים על מה הם מצביעים?

סתיו שפיר: זה נשמע למישהו הגיוני, שיש אנשים שלא יודעים על מה הצביעו?

סתיו שפיר: זה לא התקנון, זה הבחירות, זה העניין בלבחור נציגי ציבור.

סתיו שפיר: נציגי ציבור אמורים לדעת על מה הם מצביעים.

סתיו שפיר: זה התפקיד הבסיסי של חברי כנסת.

באסל גטאס: טמיר, אתם מודיעים לחברי הוועדה אם יש רביזיה, כן?

חיים ילין: כבוד היושב ראש, סוף סוף אפשר לדבר על חקלאות.

חיים ילין: חוק עידוד השקעות הון, שגם יש תמיכה של משרד הכלכלה, כבוד השר.

חיים ילין: משרד הכלכלה, מינהלת ההשקעות במשרד הכלכלה עובדת כבר לפחות שש שנים כדי לנסות לשנות, לא בהצלחה, כי האוצר מתנגד, פשוט האוצר מתנגד ושם רגליים.

חיים ילין: אני חושב שצריך ללכת על פשרה, לפחות כדי שמשהו יעבור.

חיים ילין: גם אם מתווה המס לא עובר, לפחות שמתווה המענקים יעבור, כי היום מה המשמעות?

חיים ילין: המשמעות היא שכאשר חותכים את הראש של הבצל זאת חקלאות, אבל אם חותכים בצד השני של הבצל, זאת כבר תעשייה.

חיים ילין: אין הגדרה היום מה הוא מפעל תעשייתי ומה הוא מפעל חקלאי.

חיים ילין: בתי אריזה, כולם נופלים באותה קטגוריה, ולכן אם יש בתי אריזה שיכולים לייצא, הם צריכים לקבל את המענקים.

חיים ילין: אני חושב שאם האוצר לפחות יתפשר על המענקים בשלב ראשון ועל המס יותר מאוחר, יהיה מתווה שאפשר לצאת אתו לדרך.

חיים ילין: לגבי עוטף עזה, נקודות זיכוי, כבוד השר, אני מברך על החצי נקודה ועוד חצי נקודה.

חיים ילין: במתווה של עוטף עזה היה זיכוי מראש על ארבע שנים של החצי נקודה.

חיים ילין: אי לכך שהכסף הזה תוקצב, אני מבקש ממך - -

אורי אריאל: שתו אותו כבר, שתו אותו.

חיים ילין: - - לשתות אותו להשקעות בעוטף עזה.

חיים ילין: הנושא השלישי זה המו"פים.

חיים ילין: לא אמרת את זה פה, אבל אמרת אתמול במליאה שמ-2017 כל התקציב של המו"פים יהיה תחת משרד החקלאות.

חיים ילין: לא אמרת מילה על זה.

חיים ילין: אם זה נכון, אני מבקש שזה יהיה רשום בפרוטוקול.

חיים ילין: זה ממש לא נעים, שעה וחצי חיכיתי לדבר שלוש דקות וכולם מפריעים.

חיים ילין: מינהלת ההשקעות זה המוקד שיכול לתת צמיחה לחקלאות.

חיים ילין: בלי זה, זה לא יקרה.

חיים ילין: אני גם מחבר את זה למה שהיה בזמנו ברפתות, להגנת הסביבה ולהגנת בעלי חיים.

חיים ילין: אם אנחנו ניצור מתווה שהוא נכון גם של משרד החקלאות, גם של הגנת הסביבה לגבי הלולים, בלי שנתחיל עכשיו לשים מוקשים, אלא בתנאי שיש שינוי מהותי בגידול גם מבחינת הטכנולוגיה, גם מבחינת בעלי החיים וגם מבחינת הגנת הסביבה; היום לא הכול בידיים שלך, כי אם סוגרים לי מפטמות בעוטף עזה – הגנת הסביבה סוגרת, לא אתה – ולכן חייבים לצאת על המפטמות ועל הלולים במקשה אחת, ושיהיה תקצוב למינהלת ההשקעות, כך שתוכל לעבוד יחד עם הגנת הסביבה.

חיים ילין: הנושא החמישי זה נושא המים.

חיים ילין: אני אומר את זה לאוצר, פחות אליו, כי כבר לקחת ממנו את המים וגם את הקרקעות, כבר אין למשרד החקלאות אותו כוח שפעם היה לו.

חיים ילין: ה-default שאתם לא מייצרים מים בהתפלה, המשמעות היא שמשלמים שקל וחצי.

חיים ילין: בחוזה על כל קוב מים שאתם לא מייצרים בהתפלה, משלמים שקל וחצי.

חיים ילין: לכן אני אומר לכם להתפיל את המים גם כשאין צורך, ובשקל וחצי הזה לתת לחקלאים פלוס אפילו 30 אגורות.

חיים ילין: כבוד השר, תקציב הוא מראה של אסטרטגיה, תקציב הוא לא סתם.

חיים ילין: אני רואה את החזון שאתם כתבתם, לא את החזון שמישהו אחר כתב.

חיים ילין: אין הלימה בין התקציב לבין החזון.

חיים ילין: אתם לא יכולים לבצע את החזון הזה עם התקציב הזה.

חיים ילין: יש לי רק בקשה אחת אליך אישית, היא לא עולה כסף, באמת אני אומר לך – תילחם למען החקלאות כמו שאתה נלחם למען ההתנחלויות, כי אני אומר לך שאז באותו רגע החקלאות תפרח במדינת ישראל.

יעל גרמן: שלושה נושאים.

יעל גרמן: אדוני השר, אני לא יודעת אם אתה שמת לב מה כתוב בספר התקציב שאתה הגשת כאן:

יעל גרמן: כפי שניתן לראות בתרשים מספר 3, מאז שנת 2000 חלה ירידה של כ-23% באספקה לנפש של פירות וירקות.

יעל גרמן: מה כתוב?

יעל גרמן: מדוע חלה הירידה?

יעל גרמן: אה, אין הסבר, אבל יתכן כי צרכנות נבונה יותר בשנים האחרונות היא זו שמנעה זריקה, לא 776,000 ילדים מתחת לקו העוני שלא יכולים להרשות לעצמם פירות וירקות, לא מיליון -800,000 אנשים מתחת לקו העוני שלא יכולים להרשות לעצמם פירות וירקות, אלא צריכה נבונה.

יעל גרמן: לא צריכה נבונה היא זו שגרמה לירידה של 23% בצריכת הפירות והירקות, אלא פערי התיווך שמדברים עליהם כל הזמן לאורך כל הדיון הזה.

יעל גרמן: זה הנושא החשוב ביותר, וזה הנושא שבו צריך לטפל וזה הנושא שנמצא באחריותו של שר החקלאות.

אורי אריאל: לא הבנתי, פערי התיווך זה באחריותי?

יעל גרמן: אתה צריך לדאוג לחקלאים, אתה צריך לדאוג לכך שהחקלאות תוכל להרוויח ושהמחירים ירדו.

מיקי לוי: אדוני השר, אם יהיה שיווק ישיר ואתה תארגן אותו, בהחלט זה באחריותך.

יעל גרמן: שני נושאים נוספים.

יעל גרמן: אני רוצה לדבר על בעלי החיים.

יעל גרמן: בהחלטה 833 מדצמבר 2015 נקבע שיעבור תקציב של 7.8 מיליון לטובת בעלי חיים.

יעל גרמן: עברו 4.5 מיליון, איפה כל השאר ומדוע זה לא עובר?

יעל גרמן: השר יודע, השדולה למען בעלי החיים מאוד מאוד משתדלת לקדם תכנית כוללת, שתביא לכך שהפיצוץ הבלתי אפשרי בכלביות וההמתה חסרת הרחמים של בעלי חיים, של כלבים חיים, בריאים, תיפסק, אבל זה לא יבוא אלא אם כן יהיו שני דברים: אל"ף, תקציב אמיתי, ובי"ת תכנית מסודרת, שיהיה no kill תוך חמש שנים.

יואל חסון: אתה חובב בעלי חיים, אדוני השר.

משה גפני: יואל, מה קרה לך היום?

משה גפני: אתה רואה שאני לא משתלט על הדיון, אתה מוסיף?

יואל חסון: כי זה באמת כואב לי.

משה גפני: כואב לך.

משה גפני: היית צריך להיות בדיון משרד הבריאות.

יואל חסון: אולי הציניות השתלטה עליך, עלי לא.

משה גפני: עלי היא השתלטה.

יואל חסון: עלי לא, אבל הוא ידוע כחובב בעלי חיים.

יעל גרמן: אנחנו מוכנים לשבת, התחלנו לשבת אתך, עם מי שתמנה, ותוך חמש שנים להביא ל-no kill בכל הכלביות, אבל להביא לכך שהכלביות גם יקבלו את התקציבים הראויים לכך.

יעל גרמן: דבר שלישי, הסלמונלה.

יעל גרמן: היה לנו משבר סלמונלה מאוד מאוד קשה.

יעל גרמן: סלמונלה, ממש כמו שחיים תיאר, שכאשר זה למעלה בבצל זאת חקלאות וכשזה למטה זאת תעשייה, בעופות לפני ששוחטים אותם זה חקלאות ואחרי ששוחטים אותם זה בריאות.

יעל גרמן: אבל לפני ששוחטים אותם, אנחנו יודעים על להקות שלמות שנגועות בסלמונלה, ומשרד החקלאות נמנע מלהורות על השמדתם מסיבה מאוד פרוזאית, כי אם הוא יורה על השמדתם הוא יצטרך לתת פיצויים, ואם הוא ייתן פיצויים הפרמיה תעלה והכול יעלה.

יעל גרמן: לא יכול להיות, בריאות עולה כסף, ולא יכול להיות שבגלל שחוששים שהפרמיות יעלו, לא יורו על השמדת אותם עופות, שיודעים שהם נגועים בסלמונלה.

עמר בר-לב: אדוני יושב הראש, אני אהיה מאוד קצר, היומיים האחרונים מראים את הצביעות של הבית הזה.

עמר בר-לב: אתמול היה יום החקלאות, לא היה חבר כנסת שלא תמך, שלא היה אמפתי, שלא היה סימפתי, והאמת היא שאני גם מאמין לרוב חברי הכנסת, אבל עם אמפתיה וסימפתיה אי אפשר ללכת למכולת.

עמר בר-לב: התקציב הזה הוא תקציב קבורה של החקלאות.

עמר בר-לב: מעצם זה שאנחנו רואים בבארים שהוא מאוד דומה, בחלקים מסוימים הוא אפילו יותר נמוך מאשר התקציב בשנה שעברה, ואנחנו רואים שהחקלאות במדינת ישראל הולכת וגוססת.

עמר בר-לב: אם יהיה תקציב כזה, זה תקציב הקבורה של החקלאות.

עמר בר-לב: לכן יש כאן שני חלקים – אחד בנושא המספרים.

עמר בר-לב: בוועדה הזאת חייבים חייבים לשנות את זה וחייבים לתת משמעות למה שכל חברי הכנסת מכל הבית דיברו עליו, על ההכרה שהחקלאות היא ערך ולא רק שורת מספרים.

עמר בר-לב: החלק השני זה החקיקה.

עמר בר-לב: אז אם זה פערי התיווך – כן השר, זה במגרש שלך, אנחנו כולנו תומכים בסגנון כזה, בסגנון אחר, או אם הדברים שאתה דיברת עליהם אתמול, שאי אפשר לתת לשר האוצר להמשיך על דעת עצמו להוריד מכסים כאלה ואחרים.

עמר בר-לב: זה חייב לעבור חקיקה או דרך החקיקה שתאמר שזה עובר דרך הוועדה הזאת ויש עוד כמה דברים.

עמר בר-לב: לכן אלה שני נושאים – אחד, בתחום החקיקה, והשני בתחום המספרים.

עמר בר-לב: את המספרים חייבים לשנות, ולגבי החקיקה צריך לראות אם המשפט שאמרתי אתמול שהיומיים האלה מצביעים על צביעות הוא באמת נכון.

עמר בר-לב: אולי לא, אולי נופתע שפתאום באמת כל הבית יעמוד מאחורי החקיקה הזאת וגם מאחורי התמיכה לשנות ולהגדיל את תקציב החקלאות באופן ממשי ומשמעותי.

יעל כהן-פארן: יש לי שאלה, זה ייקח חצי דקה.

יעל כהן-פארן: בתאריך 8 בספטמבר עברו תקנות הדיג בוועדת הכלכלה ועדיין הן ברביזיה שהיושב ראש הגיש, בגלל שאין תקציב.

יעל כהן-פארן: האם בגלל 2.5 מיליון שקלים אנחנו נמשיך להרוס את הים שלנו?

אורי אריאל: אענה בחצי משפט.

אורי אריאל: סוכם אתמול עם אגף התקציבים - - -

משה גפני: זה מכתב שאני רוצה לתת לך.

אורי אריאל: אל"ף, תן לי אותו.

אורי אריאל: בי"ת, יש לי סל גדול לניירות.

אורי אריאל: התשובה היא חיובית, סיכמתי אתמול עם אודי אדירי מאגף תקציבים איך לפתור את הבעיה, זה עניין טכני של כמה ימים.

אורי אריאל: לקראת ערב סיכמנו את זה, זה עניין טכני שייקח כמה ימים.

משה גפני: אדוני השר, אני לא מסיים את הישיבה, אני רוצה לאפשר גם לרחל עזריה לדבר, אתה לא צריך להישאר בשביל זה.

משה גפני: אני לא יודע מה יהיה פה עם התקציב ועם המשרדים, זה מתחיל להיות פה מסובך.

משה גפני: החקלאות זה כנראה נושא מאוד מעניין.

אורי אריאל: וחשוב.

משה גפני: אני שמח על כך.

משה גפני: אני לא שמח על ניהול הדיון הזה, מכיוון שזה באמת הפך להיות דבר כמעט בלתי אפשרי.

יעל כהן-פארן: בגלל ההצבעה באמצע.

משה גפני: לא לא לא, לא בגלל ההצבעה, זה בגלל סיבות אחרות.

משה גפני: ההצבעה כבר היתה הדובדבן על הקצפת.

משה גפני: מה שהיה היה, אני לא מעביר ביקורת על אף אחד.

משה גפני: אני מציע או שנקיים דיון – במקומך, ואני גם מציע לך לעשות את זה, היו פה הרבה שאלות, בין היתר שאלות שגם התעצבנת מהן.

משה גפני: אני לא יודע למה אתה צריך להתעצבן, אתה יושב בממשלה שהכול שם בדיוק כמו שאתה רוצה?

יואל חסון: גם שם הוא מתעצבן, וזה עולה לנו ביוקר כשהוא מתעצבן, תאמין לי.

משה גפני: השר אריאל, אני מציע שתכין תשובות בכתב.

סתיו שפיר: לא, באמת.

אורי אריאל: זה לא מצטלם.

סתיו שפיר: מצטלם?

סתיו שפיר: הם לא עונים לתשובות בכתב.

משה גפני: סתיו, את לא תגידי לי איך לנהל את הישיבה.

סתיו שפיר: הם מתחמקים מלתת תשובות.

סתיו שפיר: בגלל זה כשהוא כאן, אפשר לשאול אותו את השאלות.

סתיו שפיר: הם באופן שיטתי מתחמקים מלענות לשאלות.

משה גפני: אני מציע שתיתן תשובה בכתב.

משה גפני: אני אשתדל לקיים דיון נוסף בעניין הזה.

משה גפני: אני רק רוצה לומר, אני מבקש מהלשכה המשפטית לקחת את חוק עידוד השקעות הון.

משה גפני: שירה, אין לי הבנה.

משה גפני: אמר לי שר האוצר כמה פעמים כשהוא עובר לתמיכות, הוא עובר למצב שבו נלחמים נגד יוקר המחיה.

<שירה ברגמן: תמיכות ישירות.

משה גפני: לכן מבטלים מכסים וכל מה שנלווה לעניין הזה.

משה גפני: אגב, ביקשתי לגבי הפרטת המכסים, שזה יצטרך כן ועדת כספים, כיוון שיש לזה השלכה גם שלילית, פעם חשבו שזה רק חיובית.

משה גפני: אני רוצה לקחת את חוק עידוד השקעות הון.

משה גפני: משרד החקלאות הגיש את זה כטיוטה.

משה גפני: אני אבקש להחתים את חברי ועדת הכספים, אני אבקש את התמיכה שלכם.

משה גפני: אני העברתי את חוק עידוד השקעות הון בתעשייה, רק אלה שלא יכולים להעביר לחוץ לארץ אכן לא כלולים בחוק הזה.

משה גפני: זאת היתה אז המדיניות, ללא קשר לחקלאות.

משה גפני: תחליטו או שאתם סוגרים את המדינה ואומרים רק חקלאות ישראלית.

משה גפני: אם פותחים את הכול בגלל יוקר המחיה, צריך לתת עידוד השקעות הון, צריך לתת תמיכה לחקלאים, להגדיל את הייצור, אחרת בואו נסגור את החקלאות היום.

משה גפני: אתם לא יכולים לרחוץ בניקיון כפיכם ולהגיד: לא היתה החלטה, כן היתה החלטה.

משה גפני: אף אחד מאתנו לא מטומטם.

משה גפני: זאת תהיה מדיניות קלוקלת, אם לא יעבור חוק עידוד השקעות הון בחקלאות.

משה גפני: אני אבקש שתחשבו על העניין הזה.

משה גפני: אני יודע את המניעים.

משה גפני: אני אבקש מהלשכה המשפטית לקחת את החוק הזה, להכין אותו, לראות אם יש שם בעיות מבחינת הכנסת, אנחנו נחתים את כל חברי הוועדה.

איתן ברושי: עוד היום, שעד שמונה בערב נחתום כולנו.

משה גפני: אדוני השר, אני מודה לך.

משה גפני: זה תם ולא נשלם.

משה גפני: יכול להיות שיימשך הדיון הזה.

משה גפני: אני בכל מקרה מציע לך להכין תשובות בכתב.

משה גפני: היו פה שאלות מקצועיות וענייניות.

סתיו שפיר: זה ממש לא ברור, אם אי אפשר לקיים פה דיון.

סתיו שפיר: זאת לא הצגת תקציב, אי אפשר היה לדבר ולא לקיים איתם דיון רציני על זה.

סתיו שפיר: זאת הצגה?

רחל עזריה: פנה אלי סגן ראש עיריית אשקלון.

רחל עזריה: יש להם העברה תקציבית, שאנחנו צריכים להעביר להם, כי הם עושים את הפיתוח ומחכים לכסף שלנו שיגיע.

רחל עזריה: אני רציתי לשאול מה קורה עם ההעברה הזאת.

רחל עזריה: זאת פנייה 113.

משה גפני: אני לא יודע מה זאת ההעברה הזאת.

רחל עזריה: אני יכולה לומר לך מה ההעברה, זה דרך מינהל מקרקעי ישראל.

משה גפני: יש דברי הסבר?

רחל עזריה: זה כסף לאשקלון.

משה גפני: יש תהליך.

רחל עזריה: לא, אז בואו נטפל בזה.

משה גפני: אבל יש גם דרישות כספיות על 1,001 דברים שמתעכב האוצר כל כך הרבה זמן.

רחל עזריה: אז תגיד לי מה צריך לעשות.

משה גפני: שום דבר, הם מטפלים בזה.

רחל עזריה: מה זה, מי מטפל?

רחל עזריה: אתם מטפלים?

רחל עזריה: מה הבעיה?

משה גפני: הלשכה המשפטית.

<שיר שפר: זה בניהול.

רחל עזריה: אתם מבינים שבינתיים הערים האלה שאין להן כסף, אלה סכומים מאוד גדולים, הן נאלצות להוציא כסף ומחכים לנו.

רחל עזריה: אני מגיע ואומרים לי שחסר כסף.

רחל עזריה: כשאני שואלת מה הבעיה, הם אומרים שזאת ועדת כספים.

מיקי לוי: רחל, נבקש מאגף תקציבים שהשר שלכם יעביר את כל הבעיות.

רחל עזריה: אני ביררתי באגף התקציבים לפני שבאתי לפה והכול הועבר וזה כבר חודש נמצא בוועדה.

רחל עזריה: יש פה משהו שאנחנו פוגעים ברשות מקומית.

רחל עזריה: הם צריכים להעביר את הכסף, אז איך אנחנו מאיצים את זה?

משה גפני: תשובה, זה לא נמצא פה חודש, אין מציאות כזאת.

משה גפני: אין העברה אחת שאני ביקשתי לעכב אותה, אין דבר כזה.

רחל עזריה: אני לא חושבת שביקשת לעכב, אתה מכניס לי מילים לפה?

משה גפני: אני נותן לך תשובה אמיתית.

משה גפני: הכול הולך על פי הנוהל.

משה גפני: הנוהל שאנחנו אישרנו, שיר מטפלת בזה מול משרדי הממשלה, שם ההעברה של רמ"י שלא עלתה השבוע, כי עדיין אין מלוא דברי ההסבר להעלות את זה לדיון ולאישור בוועדה.

רחל עזריה: מה זה אומר מלוא דברי ההסבר?

משה גפני: אני לא יודע, אומרת שיר שזה עומד בפני סיום.

משה גפני: אם זה עומד בפני סיום, זה כנראה יבוא ביום שני וזה יאושר.

משה גפני: זה לא תלוי בי, זה לא עומד חודש.

משה גפני: יש היום מדיניות, שאומרת שאם יש בעיה עם אשקלון, רחל עזריה פונה, ראש העיר פונה, אומרים: גפני אשם.

משה גפני: זה דבר טוב, אין בעיה, הרי לגפני אין פריימריס, אז מה אכפת לו מה שאומרים עליו?

משה גפני: ותמיד טוב לזרוק את זה על מישהו אחר.

משה גפני: אין לי שיג ושיח.

משה גפני: היה מדובר שנשב לשנות את הנוהל, אני לא יושב איתם, הם לא ברי שיח, שידברו איתה.

רחל עזריה: אמרת עכשיו כל מיני פוליטיקות שאני לא נכנסת אליהן.

משה גפני: לא אמרתי דבר, מה שיהיה מוכן יובא.

רחל עזריה: אני מנסה להבין, איך אנחנו עוזרים להם?

משה גפני: שיעשו את מה שהם צריכים לעשות.

רחל עזריה: לרשות מקומית זה המון כסף, והם צריכים בינתיים להוציא אותו.

משה גפני: שאגף התקציבים יעשה את מה שהוא נדרש לעשות על פי הנוהל.

משה גפני: אם הוא עושה את זה, זה באותו יום.

רחל עזריה: אני פניתי לאגף תקציבים לפני שפניתי לפה.

מיקי לוי: רחל, אני מנסה לאזן.

מיקי לוי: כל מה שבא לכאן עם הסבר, לא היה מצב שלא עבר.

מיקי לוי: לא היה מצב, כשזה בא לפי הנוהל שאנחנו קבענו.

רחל עזריה: דבר עם משרד הרווחה והם יגידו דברים אחרים, כל אחד רואה את זה מזווית קצת אחרת, אבל כשמגיעה אלי פנייה למשהו ספציפי, שברור לי שהעיכוב הוא גם מאוד משמעותי - - -

משה גפני: למה לא עבר משרד הרווחה?

רחל עזריה: אתה לא זוכר מה היה פה?

משה גפני: לא, אני לא זוכר, מה היה?

משה גפני: לי יש עניין לעכב את משרד הרווחה?

רחל עזריה: לא.

משה גפני: אז למי?

משה גפני: למי?

רחל עזריה: אתה יודע מה דעתי, שאנחנו לוקחים קצת רחוק מדי את הנוהל.

משה גפני: אני ביקשתי לשנות אותו.

רחל עזריה: בסדר, אז בוא נשנה אותו.

משה גפני: מי זה אנחנו?

משה גפני: מי זה בוא?

משה גפני: מי אומר למשרדים לא להעביר דברי הסבר, מי?

רחל עזריה: אני לא חושבת שאומרים למשרדים.

משה גפני: אני אומר לך שאומרים.

משה גפני: אומרים, אגף התקציבים.

רחל עזריה: על הפנייה הזו אני בדקתי באגף התקציבים, ברחל בתך הקטנה, אני בדקתי ואמרו לי שהכול הועבר, שהכול סגור.

משה גפני: רחל, יש רביזיה בשעה 11:35.

רחל עזריה: אז בוא נדאג להעביר את זה ביום שני.

משה גפני: לא רוצה.

משה גפני: הישיבה נעולה.

משה גפני: הפסקה עד 11:35.